Euskalerri`ko etxe aipagarrien berritzaille gartsu bezela, Donostia`n, Okendo`ren etxea berritu zuan; Zumarraga`n Legazpi`rena; Ormaiztegi`n, Zumalakarregi`rena; Azpeitia`n, Antxietarena; Loyola`n, Iñazio Donearen etxe eta Garate`tar Anaiaren basetxea; eta Pasai Donibane`n, Victor Hugo`rena.\nEuskal erri-eraikitzaren antziñatiko bideeri jarraituaz, dorre-etxeak, Erdi-Aroko jauregiak, errietako etxetxoak ta basetxe ugariak berritu zituan.\nZarautz`en, Torre-Luzea eta Narros`en jauregia; Zumaya`n, Ubillos-dorrea; Bergara`n, Arrasate`n, Ondarrabia`n, Errenderi`n, Andoain`en, Eibar`ren, Azpeitia`n eta Bizkaia aldeko erri askotan, jauregi aundiak eta uri-barruetako etxeak.\nElizgintzan ere, bere eraikitzarako zaletasuna, berdintsu agertu zuan.\nEliz-Nagusiak, santutegiak, ermitak eta kapillak, erruz berritu zituan: Zumarraga`ko Antio`ko Andre Maria`ren antziñako Eliz Nagusia; Zarautz`ko Eliz Nagusia; Oñati`ko Eliz-Nagusiko kalistro; eta orrezaz gaiñera, Yrizar bera gogoratzen ez dan beste asko eta asko ere bai.\nAlberdi`tar Raimundo`rekin, Azkoitia`ko Eliz Nagusiko kanpan-dorreko lan guztietan jardun zuan.\nBizkargi`ko etxea, Bizkargi`tar Gonzalo musikalari aipatuaren etxea bai-da.\nEta, Azkoitia`ko udaletxeak, sal-erosleen asegabeko diru-goseagatik, iltzeraiño galtzen, ez lioke utzi bear.


Dominika txabolaren erabilera baimentzea\nIdiazabal, Segura, Zegama, Asparrena eta San Millango Udalek, Gipuzkoa eta Arabako Partzuergoa osatzen dutenak, Dominika txabolaren erabilera partekatzen dute. Herri bakoitzak mendian kokatzen den txabola hau erabili ahal izango du urtero urtarrila eta abenduaren arteko hamabost eguneko lau denboralditan zehar.\nGipuzkoa eta Arabako Partzuergoa osatzen duten herrietako bizilagunek.\nGau bakoitzeko prezioa: 20€\nGipuzkoa eta Arabako Partzuergoari ordaintzen zaio, nahiz eta Udalak kudeatu.\nAurreikusitako epea: Izen ematea: eskatutako data baino hilabete lehenago. Onarpena: eskatutako data baino bi aste lehenago.\n"DOMINIKA TXABOLAKO" ARAUTEGIA\nBertan sartzen den taldean, gutxienez Partzuergoko udalerri batean erroldatutako lagun bat egon behar du, hau izango delarik arduraduna.\nGehienez, 8 lagun egon ahal izango dira.\nTxabola kanpoan ezingo da akanpatu.\nTalde aldaketa dagoen bakoitzean Inazio Urbizu basozainak txabola egoera eta baldintza egokietan utzi den ziurtatuko du. (Tel.: 608 77 11 32)\nUdaleko txandak hamabost egunekoak izango dira eta txanda-ordena atxikitako eranskinean ikusi.\nIdiazabali egokitutako datetan beste udalerrietako partzuergokideek ere izena eman ahal izango dute, baina zegamarrek izango dute lehentasuna.\nIzen-ematea, gutxienez eskatutako data baino hilabete lehenago egin beharko da. Data bererako lehentasun maila bereko erreserba bat baino gehiago baleude, hauen artean zozketa egingo da izen-emate epea amaitzean. Zozketa egin ondoren, erreserba-zerrenda kaleratuko da. Zozketan zorteko izan denak, aste beteko epea izango du fidantza ordaindu eta erreserba formalizatzeko.\nJarritako epean inork erreserbarik egiten ez badu, epea pasata udaletxeara etortzen den lehen interesatuarentzat erreserbatuko da.\nErreserba egin dutenek, bertaraino kotxez joatea baimenduko dien txartel bat eta langako giltza eskuratu ahal izango dute hala nahi izanez gero.\nEgonaldiaren ordainketa giltza jasotzean egingo da orduan eskuratu ahal izango dira kotxez pasatzeko baimena eta langako giltza ere.\nTxabola gehienez lau lan egunez edo hiru jai egunez alokatu ahal izango da. Dena den, hurrengo egunetarako eskaerarik egongo ez balitz, egonaldia luzatzeko aukera izango litzateke.\nOstirala baino lehen hasitako egonaldiek txabola libre utzi beharko dute ostiraleko eguerdiko 12:00etarako astebururako prest izan dadin.\nFidantza izena ematean ordaindu beharko da. Fidantza honekin ordainduko dira sor litezkeen kalteak, garbitasun gastuak eta erabilitako egurra.\nZaborra (beira, ontziak, organikoa…) herriko edukiontzietara jaitsi beharko da.


Aurrekontu murrizketarik ez departamenduko Laborantza Ganbararentzat | Ekonomia | KAZETA\nAurrekontu murrizketarik ez departamenduko Laborantza Ganbararentzat\nFinantza legearen baitan, Pirinio Atlantikoetako Laborantza Ganbararen aurrekontua murriztea aurreikusi zuen frantziar gobernuak. Azkenean, neurria bertan behera uztea erabaki du. Bernard Layre ganbarako presidenteak txalotu egin du deliberoa.\nIurre BIDEGAIN|2019/10/31|0 iruzkin Eguneratua:\nDepartamenduko Laborantza Ganbara azken urteetan hasi da sistema biologikoarekin bat egiten duten laborariei laguntza eskaintzen.\n"Albiste oso ona da. Gobernua konturatu da ez dituela irabaziak lortuko gure aurrekontua murriztuz". Bernard Layre Pirinio Atlantikoetako Laborantza Ganbarako presidentea lasaiago dago, bai bederen 2020 urteari begira. Lege finantzaren 27. artikulua dela eta, frantziar gobernuak egoitza nagusia Pauen duen Laborantza Ganbararen aurrekontua murriztu nahi zuen. Azkenean, gibelera egin du.\nGobernuak legebiltzarkideen zein laborantza ganbaretako arduradunen eskaerak kontuan hartu dituela dio. Etxerik gabeko lurrei dagokion zergaren %15 apaldu nahi zuen. Lurren jabeek ordaindu behar duten zerga da, hain zuzen. Diputatuek erakutsi duten engaiamendua goraipatu du Layrek.\n"Gaur egun, laborantza ganbarak misio berriak ditu. Trantsizio agroekologikoa zein energetikoaren alde engaiatuak gara. Gobernuak nahi du trantsizio horien alde lan egin dezagun, baina aldi berean aurrekontua murriztu nahi zuen. Ez du zentzurik", nabarmendu du ganbara horretako presidenteak.\nBere erranetan, geroz eta gehiago dira laborantza biologikoaren aldeko parioa egin nahi duten laborariak. Beren egin moldeak aldatu edo hobetzeko laguntza eskaintzen dutela azaldu du presidenteak. Aurrekontuaren murrizketak laguntza hori eskaintzeko balio duten postuen desagertzea ekarriko zukeen. "Gizartearen galde horiek erantzuteko balio duen aurrekontua mantenduz, denek irabaziko dugu", aipatu du. Laborantza Ganbarak, orotara, 500.000 euro galduko zituzkeela nabarmendu du. "Diru zama horrek hamar lanpostu irudikatzen ditu", gaitzetsi du.\nPresidenteak azaldu duenez, aurrekontu murrizketaz gain, Gobernuak nahi zuen eskualdeko ganbarek aipaturiko zerga berreskuratu zezaten, ez aldiz, departamendukoek. Eskualdeko laborantza ganbarak ondotik zergaren dirua bideratuko lioke departamendukoari. "Dirua galduko genuke", erran du.\nEtorkizunari begira, jabetzen da aurrekontu bakoitza mantentzeko borrokatu beharko direla. "Mementoz ongi atxikitzen dugu. Haatik, badakigu Estatuaren bisorean gaudela. Hala ere, pentsatzen dut Estatua ohartu dela gure aurrekontuan inbestitu behar duela bertutezko ekonomia lortzeko helburuz", azpimarratu du.


ikerketa Archives - Page 5 of 9 - Bertsolari\nAhozko kultur sorkuntza ikertzeko deialdi berriak martxan\nAhozko kultur sorkuntza ikertzeko deialdi berriak martxan – 2.000 euroko bi proiektu sari eta doktorego aurreko ikerketa kontratu bat ditu esleitzeko Mintzola Ahozko Lantegiak. Ekainaren 26a da proposamenak aurkezteko epea. “Edozein jakintza alorretatik abiatuta, antzerkia, bertsolaritza, kantagintza, kontalaritza edo euskaraz egiten den ahozko kultur sorkuntzaren baten ikerketa egiteko aukera ederra eskaintzen dugu aurten ere:\nKomunitatearen biziraupen senaz\nKomunitatearen biziraupen senaz – Antxoka Agirre, EHUko irakaslea, Berria egunkarian. Komunitate guztiek eraiki izan ohi dituzte euren nortasun ikurrak, komunitatearen autoestimuaren pizgarri eta bereizgarri gisa baliatzen direnak. Euskaldunok ez gara gutxiago izan eta bertsolaritza izan da ibilbide luzea egin duen ikur horietako bat. Euskal nortasun modernoa ernamuinetan zelarik, Agosti Xahok, euskal independentzia aldarrikatzen\nPello Mari Otaño ikerketa beka deialdia epez luzatuko dute\nPello Mari Otaño ikerketa beka deialdia epez luzatuko dute – Zubimusu Ikastolaren webgunetik. Apirilaren 2an amaitu zen Pello Mari Otaño ikerketa beka deialdian parte hartzeko aukera, konfinamendu aroan. Ezohiko egoera aintzat hartuta eta hala egiteko aukera ikusita, antolatzaile garen Kilometroek eta Mintzolak zein babesle diren Zubimusu Ikastolak eta Hernandorena Kultur Elkarteak deialdira aurkezteko epea luzatzeko\nAiztondo bailarako bertsolaritza ikertzeko beka – Mintzolaren ataritik. 3.000 euroko dirulaguntza lortu ahal izango du ikertzaileak proposatutako ikerlana garatzeko, Kilometroen eta Mintzola Ahozko Lantegiaren eskutik. Pello Mari Otaño bekarako proiektuak apirilaren 2a baino lehen aurkeztu beharko dira. Gaur aurkeztu dugu Kilometroak egitasmoak eta Mintzola Ahozko Lantegiak Pello Mari Otaño ikerketa beka, Amasa-Villabonako eta\nAntxoka Agirre: «Bertsolaritzarena biziraupeneko istorio bat da, subalternoaren bizi indarraren istorioa»\nBertsolaritzarena biziraupeneko istorio bat da, subalternoaren bizi indarraren istorioa – Amagoia Mujikak Gaur8n. ANTXOKA AGIRRE MAIORA KAZETARITZAN DOKTOREA Bertsolaritzaren presentzia mediatikoaren historia osatu nahian hasi eta kasik liburuetako zomorro bihurtuta ikusi du bere burua. Burua altxatu duenean, emaitza ederra: lehen aipamena, 1823. urtean Parisko aldizkari batean. Guztira, 4.100 testu baino gehiago. Eta kontaketa mediatiko


'Bira bat, 100 mundu' leloa eramango du Elkanoren Lehorreratzeak\n19·01·22 | 23:33\nUdal ordezkariak eta parte-hartze prozesuan aritu diren hainbat herritar. Argazkia: N.G.\n- Datorren irailaren 6an, Elkanoren Lehorreratzea "Bira bat, 100 mundu" lelopean ospatuko da. Hala iragarri du bertako Udalak. Gainera, aurten 100 urte beteko dira lehen aldiz egin zenetik eta 500 lehen mundu bira osatu zenetik. Urteurrenak aitzakia hartuta, jatorrizko data berreskuratuko du ekitaldiak: irailaren 6a.\n1922an lehen aldiz antolatu zenean, Elkano eta hiru urteko bidaiari eutsi zioten gainontzeko tripulazio kideak Sanlúcar de Barramedara itzuli ziren eguna errespetatuz antolatu zen -aurrerago abuztuan egiten hasi bazen ere-. Orain, egun hau jaiegun izendatu da Euskal Autonomia Erkidegoko egutegian, eta beraz, orduan egingo da Elkanoren Lehorreratzea.\nEz dira izango horiek aurtengo Lehorreratzeak jasoko dituen berrikuntza bakarrak. Joan den urteko irailetik abendura bitartean elkarrizketa gune desberdinak antolatu zituen Getariako Udalak herritarrekin, getariarrek ekitaldia nola bizi eta sentitzen duten jakiteko, baita etorkizunean nola egin nahi duten hausnartzeko ere. Ondorio txostena prestatu dute jada, eta bertako proposamenak jasoko ditu ekitaldiak. Hala nola, kontakizuna, an-tzezpena, parte-hartzea eta parekidetasuna, ezagutzaren pedagogia eta sozializazioa, baita logistika kontuak ere.\nEtorkizuneko norantza horrekin bat eginda, aurtengo Lehorrera-tzean zer eta nola txertatu daitekeen zehaztea izango da hurrengo pausoa. Horretarako, berrikuntzak erabaki eta lantzeko, talde bat osatu da, orain arteko parte-hartze prozesuan aritu den bizilagunekin. Udaletik iragarri dutenez, hilabete honetan hasiko dira biltzen eta 2022ko ediziorako "urratsak" ematen. Moldaketak "gradualak" izango dira, baina "ausardia punttu bat" ere eskatu dute elkarrizketa foro desberdinetan parte hartu duten herritarrek, mezua helarazteko momentuan.\nEuskadik Fitur Nazioarteko Turismo Azokan duen gunean aurkeztu zuen atzo Getariako Udalak, Lehorrera-tzea. Bertan izan zen Haritz Alberdi alkatea edizio berezia ezagutzera emateko sortu diren irudia eta leloa aurkezten. Ane Pikaza ilustratzaileak egin ditu irudiak, Julen Larruskainen zuzendaritzapean.


naiz: cartas - Nerea gaztetxoa\nOrain dela egun gutxi, bazkalaurrean, Iruñeko Yamaguchi parkean barna nenbilela, unea jakin batean, bidegurutze batean gelditu nintzen pertsona bati itxaroteko, Golem Baiona zinetokien aldean, eta orduantxe ikusi zintudan lehenengo aldiz, nire bizitza osoan. Txikitxoa zinen. Hogeitaka urtekoa, pentsatzen dut. Bi makulurekin zenbiltzan, burua aurrerantz botata eta oinak atzetik, erdi arrastaka, modu astunean zihoazela. Oso astiro eta nekez mugitzen zinen; zure ibilerak ia-ia dortoka batena gogorarazi zidan. Neronek bizpahiru aldiz begiratu zintudan bestela bezala, lotsati, eta zerorrek niri beste hainbestetan, baina disimulurik gabe, naturaltasunez eta alai.\nHorrela bukatu zen goizeko lehen elkar ikuste hura. Baina, egun hartan bertan, arratsaldea aurreratu samarra zihoala, berriz ere egokitu zitzaigun handik barna igarotzea, eta hara non, berriro ere goizeko leku bertsuan zindoazen oinez, modu berean. Guk, poliki-poliki aurreratu zintugun eta zerorrek hainbat begirada atsegin eta xalo egin zenizkigun. Eta halaxe aldendu ginen handik arrats hartan, etxe aldera, nik nire baitan zure ezagutza eta izaera bitxia gogoan neuzkala.\nBaina, biharamunean, arratsaldean eta ordu bertsuan, toki berean paseoan genbiltzala, bat-batean banku batean esertzea erabaki genuen, eta orduan ere, hantxe ikusi zintugun oinez, astiro-astiro, gure alderantz zentozela, zerorren makuluekin, berriz ere burua aurrerantz eta oinak atzetik jarraika arrastaka, astun, baina alai eta pozik. Bide ondoan, plastikoren bat ikusten zenuenean, bidexkatik desbideratu, atera eta plastikoetaraino hurbiltzen zinen, egonarri handiz, nekez makurtu eta plastikoak josotzen zenituen, geroxeago paperontzi batean sartzeko.\nMinutu batzuen buruan, gureganaino iritsi eta oso adeitsu agurtu gintuzun. Nerea zenuela izena esan zenigun. Euskaraz ez zenekien. Adina galdetuta, urtebete zenuela esan zenigun. Argi dago, Nerea, elbarritasun fisiko batzuk edukitzeaz gain, buruko ez-gaitasunen bat ere bazenuela, baina zure aurpegia alai, garbi, pozik eta zorintsua agertzen zen.\nGeroxeago kontatu zenigun, handik ahateak dauden urmaeleraino joaten zarela, hegaztiak ikustera, eta handik, poliki-poliki, astiro-astiro, oso mantso, zerorren makuluekin, etxeraino. Eta hori egunero egiten omen duzu, edo oso sarritan behintzat bai, zerorren aurpegirik goxoen eta atseginena erakutsiz.\nHalaxe, han utzi zintugun, Nerea, zure ibilaldi lasaian, eta orduan konturatu nintzen pertsona batzuk zeinen gutxirekin konformatzen zareten, zeinen gutxirekin zareten zoriontsu-edo, eta zeinen erraz erakusten eta oparitzen dituzuen irribarreak, eta beste batzuk, ordea, nahiz eta askoz ere gehiago eduki, halarik ere, ez gara konforma errazak, ez oso zoriontsuak eta ezta oso alaiak ere.\nAi!, zenbat ikasi beharko genukeen zuengandik, Nerea, atsegina!


Kwame Nkrumah edo Francis Nwia Nkrumah (1909 irailaren 18a edo 21a - 1972ko apirilaren 27a) Ghanako independentziaren lider politikoetako bat izan zen. Europa eta Amerikan osatu zen, han hainbat mugimendu panaafrikar sortu zituen, estatu bat izateko Afrikako herrien eskubidea aldarrikatuz. Herriko Konbentzioa alderdi politikoa sortu zuen autodeterminazioa lortzeko, grebak eta manifestaldiak antolatu zituen eta hainbat alditan atxilotua izan zen. Txina eta Vietnamera bidaia batez baliatuz, destronatua izan zen 1966an, eta erbestean bizi behar izan zuen Ginean, nahiz eta Errumanian hil zen.\nKwame Nkrumah edo Francis Nwia Nkrumah (1909 irailaren 18a edo 21a - 1972ko apirilaren 27a) Ghanako independentziaren lider politikoetako bat izan zen. Europa eta Amerikan osatu zen, han hainbat mugimendu panaafrikar sortu zituen, estatu bat izateko Afrikako herrien eskubidea aldarrikatuz. Herriko Konbentzioa alderdi politikoa sortu zuen autodeterminazioa lortzeko, grebak eta manifestaldiak antolatu zituen eta hainbat alditan atxilotua izan zen. Afrikarentzat sozialismo moderatu batean sinesten zuen, kapitalismoa ukatzeko, inperialismoaren mendeak ekarri baitzituen. Maoren Txinaren aliatu egin zen. Ghanako errepublikaren lider moduan, herrialdearen industrializazioa bultzatu zuen, kakaoaren salmentaren onurez baliatuz. Txina eta Vietnamera bidaia batez baliatuz, destronatua izan zen 1966an, eta erbestean bizi behar izan zuen Ginean, nahiz eta Errumanian hil zen. (eu)\nKwame Nkrumah edo Francis Nwia Nkrumah (1909 irailaren 18a edo 21a - 1972ko apirilaren 27a) Ghanako independentziaren lider politikoetako bat izan zen. Europa eta Amerikan osatu zen, han hainbat mugimendu panaafrikar sortu zituen, estatu bat izateko Afrikako herrien eskubidea aldarrikatuz. Herriko Konbentzioa alderdi politikoa sortu zuen autodeterminazioa lortzeko, grebak eta manifestaldiak antolatu zituen eta hainbat alditan atxilotua izan zen. Txina eta Vietnamera bidaia batez baliatuz, destronatua izan zen 1966an, eta erbestean bizi behar izan zuen Ginean, nahiz eta Errumanian hil zen. (eu)\nKwame Nkrumah (eu)


Kilometroak Txikia egingo da otsailaren 12an bereziki haur eta gaztetxoei zuzenduta — Oñatiko udala\nKilometroak Txikia egingo da otsailaren 12an bereziki haur eta gaztetxoei zuzenduta\nIrailaren 24rako prestatzen ari diren zirkuitua erosoa eta irisgarria den frobatu nahi da\nKilometroak 2017ak izango duen ibilbidea diseinatzen hasi dira antolatzaileak eta orain arte landutakoa esperimentatu asmo da otsailaren 12rako antolatu den Kilometroak Txikian. Izenak adierazten duen moduan, egun horretan haur eta gaztetxoak izango dira protagonista eta ibilbidean dantzariak, erraldoiak eta txorimaloak izango dituzte lagun.\nKilometroak Txikia ikastolako patiotik abiatuko da. Gaztetxoenek ere halako jaietan egin ohi den zinta mozketa irudikatuko dute lehenik eta ondoren, ibilbideari ekingo diote. Ikastolatik irtenda, Bidebarrietatik Santa Lutziara joango dira eta handik San Martinera, amaitzeko, Kale Barriatik plazara itzuliko dira. Zirkuitua osatuta, plazan, haurrentzako jolasak izango dira.\nTrauti elkarteko kideak ibilbidea egitera gonbidatuko dira, prestatzen ari den zirkuituaz duten iritzia eman dezaten. Izan ere, antolatzaileek, guztiontzat eroso, irisgarri eta atsegina den ibilbidea gertatu nahi dute, eta alde horretatik, garrantzitsua da mugikortasun zailtasunak dituztenen ikuspuntua ere ezagutzea.\nKilometroak Txikia girotzeko Lekaixoka! zapiak janzteko deia egin dute antolatzaileek. Zapiak, otsailaren 12an plazan salgai izango dira eta aurreko astean ikastolako patioan ere bai.\nOtsaileko 2. domekan egingo den Kilometroak Txikia da datozen egunetarako eta Kilometroak jaiaren inguruan antolatu den ospakizun nagusia baina ez bakarra: larunbat honetan esaterako, euskarazko zine emanaldia izango da Gaztelekuan eta inaute zapaturako, saiheski pintxoak salduko dira plazan eta lehiaketa berezi bat ere egingo da. Etzi, esan bezala, zine emanaldia da izango da Gaztelekuan. Nanny McPhee haurtzain miragarria filma emango da 5-10 urte bitartekoei propio zuzenduta. Euskaraz eta doan izango den emanaldia 17:30tan hasiko da.


Jabetza intelektualeko eskubideak eta enpresak Europar Batasunean – 2021 | Joerak • barrixe\nJabetza intelektualeko eskubideak eta enpresak ...\nJabetza Intelektualeko Eskubideen Europako Behatokiaren -Europar Batasuneko Jabetza Intelektualaren Bulegoaren (EUIPO) barruan dagoena-eginkizunetako bat da jabetza intelektualak Europar Batasunean (EB) duen inpaktuari, zereginari eta pertzepzio publikoari buruzko ebidentzietan oinarritutako datuak ematea. 2019ko datu garrantzitsuenek diote Jabetza Intelektualeko Eskubideak (JIE) batez bestekoaren gainetik baliatzen dituzten industriek EBko enpleguaren % 29 eta BPGaren % 45 ordezkatzen dituztela, eta datu horiek gora egin dute 2016ko azterlanarekin konparatuta.\nJarraipen-txosten honek xeheki azaltzen du JIEen papera, eta horretarako Europa osoko 127.000tik gora enpresako lagin bat aztertu du, jabetza intelektualeko eskubideak dituzten enpresen eta ez dituztenen egoerak alderatzeko.\nHauek dira azterketak barne hartzen dituen JIEak: patenteak, marka komertzialak eta diseinuak (edo hiruren arteko edozein konbinazio).\nBestalde, azterlan honek bere baitan hartzen ditu Estatuko eta Europako JIEak (hala, datuak hobeak dira), eta Europako zein Estatuko enpresa bakoitzaren JIE zorroaren ikuspegi osoago bat ematen du.\nJIEak dituzten enpresak ez dituztenak baino handiagoak izaten dira, eta langile bakoitzeko dauzkaten diru-sarrerak % 20 handiagoak dira batez beste.\nInformazioa eta komunikazioa diraJIEak gehien baliatzen dituzten sektoreak (sektore horretako enpresen % 18k jabetza intelektualeko eskubideak dituzte), eta haien atzetik dator manufaktura industria.Zerbitzu profesionaletako enpresek ere (“profesionalak, zientzialariak eta jarduera teknikoak”) baliatzen dituzte JIEak (multzo honetako enpresen % 13k badu JIEren bat).\nNola lagineko enpresa gehienak ETEak diren, JIE jabeen herrialdekako banaketa orokorra ETEen emaitzen nahiko antzekoa da.Malta, Portugal, Txipre, Alemania, Austria, Espainia, Frantzia, Polonia eta Erresuma Batuko enpresek aukera gehiago dituzte JIEen jabe izateko.Herrialde horietako ETEen % 10ek baino gehiagok badutehiru JIE horietakoren bat gutxienez.\nTxosten honetako analisiak baieztatzen du erlazio positibo estu bat dagoela jabetza intelektual desberdinen eta enpresaren jardunaren artean (enplegatu bakoitzeko diru-sarreren eta batez besteko soldaten arabera neurtuta).\nETEek dituzten oztopoen artean aipatzekoak dira JIEei buruzko ezagutza eza, erregistroak eta prozedurak konplexuak eta garestiak direlako pertzepzioa, eta eskubide horiek aplikatzeak duen kostu handia, ETEentzat karga bihurtzen dena (EUIPO, 2017).


Bilboko Udalak iaz 3.530 etxebizitzari diru laguntzak eman zizkien bizitokirako eraikinetan arkitektura oztopoak kentzeko\nHiri Plangintzarako Sailak 2018ko diru-laguntzetarako deialdia zabaldu du. Aurten 700.000 bat euro banatuko ditu igogailuak jartzeko eta bizitokirako eraikinetako arkitektura-oztopoak kentzeko.\nDeialdi honetan lehenengo aldiz laguntzak emango dira titularitate pribatuko espazioetan dauden kanpoko oztopo urbanistikoak kentzeko.\nIaz, Bilboko Udalak, Hiri Plangintzarako Sailaren bidez, uri osoko 152 lanetarako diru-laguntzak eman zituen. Guztira 682.089,32 euro; hots, aurreko urtean baino % 52 gehiago. Jarduketa horien onuradunak 3.165 etxebizitza izan ziren.\nBeste alde batetik, SURBISA udal sozietateak bere ardurapean ditu eremu hauek: Zazpi Kaleak, Bilbo Zaharra, Zorrotzaurre, Trenbideko Langileen auzoa, Olabeaga, Gurutze auzoa, Iralako eremu hondatuak eta Zazpilanda. SURBISAk arkitektura-oztopoak kentzeko 33 jarduketa diruz lagundu zituen iaz. Guztira 282.354 euro banatu zituen eta onuradunak 365 etxebizitza izan ziren.\n2017an guztira 185 jarduketa burutu zituzten arkitektura-oztopoak kentzeko eta horiek 3.530 familiaren onurarako izan ziren.\nBilboko Udalak, Hiri Plangintzarako Sailaren bidez, abian jarri du aurten ere, etxebizitzen eraikinetan arkitektura-oztopoak kentzeko diru-laguntzen deialdia; 2018ko deialdia, hain zuzen. Bizitokirako eraikinetan irisgarritasuna hobetzea da horren xedea.\nDiru-laguntza horietan, aurreikuspenen arabera, 700.000 euro banatuko dira etxebizitzen eraikinetan igogailuak eta irisgarritasuna hobetzen dituzten beste elementu batzuk jartzeko, arkitektura-oztopoak kentzeko eta egiturazko eraldaketak egiteko. Aurrekontuko diru-partida hori handitu daiteke beharrezkoa izanez gero. Beste alde batetik, 29.785 euro emango dituzte bizitokirako eraikinei lotutako egiturazko elementuak konpontzeko lanak egiteko.\nBizitokirako diren eraikinen barrualdeko elementu komunetan dauden oztopo arkitektonikoak eta atarian bertan berehala sartzeko dauden kanpoko oztopoak kentzeko (mailak edo eskailera-mailak, esaterako) eta, halakorik ez dagoenean, igogailua jartzeko obrak zati batean finantzatzea da deialdi honen xedea.\nEra berean (eta hau aurten berria da), bizitokirako eraikinen inguruetan lehendik dauden erabilera publiko zein pribatuko titularitate pribatuko kanpoko urbanizazioak eraldatzeko obren finantzaziorako diru-laguntzak ematea ere deialdiaren helburua izango da, baldin eta obra horiek oztopo urbanistikoak kentzea badakarte.\nSURBISAren ardurapeko eremuak (Zazpi Kaleak, Bilbo Zaharra, Zorrotzaurre, Trenbideko Langileen auzoa, Olabeaga, Gurutze auzoa, Iralako eremu hondatuak eta Zazpilanda) ez dira diru-laguntza hauen deialdian sartzen, diru-laguntzen sistema propioa dutelako.\nIaz, Bilboko Udalak, Hiri Plangintza Sailaren bidez, igogailuak eta etxebizitzen irisgarritasuna hobetzeko beste elementu batzuk instalatzeko diru-laguntzak banatu zituen; guztira 682.089,39 euro.\nARKITEKTURA OZTOPOAK KENTZEKO 2018KO DIRU LAGUNTZETARAKO BALDINTZAK\nOrokorrean, arkitektura-oztopoak kentzeko diru-laguntzak jaso nahi dituzten etxebizitzen eraikinek, ondoko baldintzak bete behar dituzte:\nEraikinaren erabilera nagusia bizitzekoa izatea.\nEraikinaren antzinatasuna edonolakoa dela ere, laguntza eskatu baino lehen, Eraikinaren Ebaluazioari buruzko Txostena edo Eraikinen Azterketa Teknikoaren (EAT) txostena aurkeztu beharko da Bilboko Udaleko Hiri Plangintzarako Sailean.\nDeialdi honetatik kanpo geratu dira Surbisaren jarduera-eremuaren barruko eraikinak, laguntza-sistema berezia dutelako. Ez da diru-laguntzarik emango familia bakarreko edo familia birentzako etxeetarako, ez eta etxe isolatu edo adosatuetarako ere.\nDiru-laguntza hauek jaso gura dituzten jabeek edota jabeen elkarteek 2018ko azaroaren 15a baino lehen aurkeztu ahal dituzte eskariak. Deialdiaren barruan sartzen dira oraindik erabaki gabe dauden lehenago aurkeztutako eskariak.\nUdalak diru-laguntzak eman ohi dizkie jabe-elkarteei.\na)Obraren benetako kostuaren % 10 da zenbatekoa.\nIgogailua jartzeko: 15.000 €, kaletik etxebizitza bakoitzera eskailera-mailarik gabeko ibilbidea lortzen bada.\nIgogailuaren ibiltartea luzatzeko: gehienez 6.000 €.\nPlataforma jasotzaileak, atarietarako arrapalak eta abar jartzeko: gehienez 2.500 €.\nZenbait atari hartuko dituen igogailua jartzeko aurreproiektua idazteko: gehienez 1.500 €.\nb)Lehendik dauden titularitate pribatuko kanpoaldeko urbanizazioak izanez gero:\nIgogailua jartzeko: kostuaren % 10; gehienez 9.000 €.\nOztopoak kentzeko beste jarduketa batzuk: kostuaren % 20; gehienez 4.000 €.\nDiru-laguntza horiek Eusko Jaurlaritzak eta beste administrazio edo entitateek ematen dituzten diru-laguntzekin bateragarriak dira.\n2017an ARKITEKTURA OZTOPOAK KENTZEKO DIRU LAGUNTZEN BALANTZEA\nIaz, guztira, 185 jarduketa burutu zituzten. Onuradunak 3.530 etxebizitza izan ziren eta diru-laguntzen bidez 964.443,39 euro banatu ziren.\nJarduketak esku hartzeko eremu bitan daude banatuta. Alde batetik Hiri Plangintzarako Sailak arkitektura-oztopoak kentzeko ematen dituen diru-laguntzak daude; eta, bestetik, SURBISAk bere-berea duen sistemaren bidez ematen dituena. Hauexek dira Surbisaren ardurapeko eremuak: Zazpi Kaleak, Bilbo Zaharra, Trenbideko Langileen auzoa, Zorrotzaurre, Gurutze auzoa, Olabeaga, Iralako eremu hondatuak eta Zazpilanda.\n1)BILBOKO UDALEKO HIRI PLANGINTZAKO SAILAK Bilboko 152 jarduketa diruz lagundu zituen uri osoan, 682.089,39 euro guztira horretarako bideratuta. Aurreko urtean baino % 31,41 gehiago (2015ean 519.071 euro banatu ziren diru-laguntzetan).\n19 jarduketa igogailua jartzeko. Horietan erabateko irisgarritasuna lortu zen.\n7 jarduketa aurreproiektua idazteko eta igogailua jartzeko.\n6 Otxarkoaga auzoan, igogailua jartzeko eta obren aurreproiektua idazteko.\n47 igogailuaren ibiltartea luzatzeko gehienez.\nIrisgarritasunarekin lotutako beste 73 jarduketa (eskailera-igogailuak, arrapalak…)\nJarduketa horien onuradunak 3.165 etxebizitza izan ziren. Horietako % 15,32 halakorik ez zuten eraikinetan igogailuak jartzeko izan ziren. Eta % 84,68 beste oztopo batzuk kentzeko jarduketak burutzeko; esate baterako, igogailuaren ibiltartea luzatzeko, eskailera-igogailuak, arrapalak eta abar jartzeko.\n1.200 eurotik 15.000era bitarteko laguntzak barruti guztietan banatu ziren; gehiago, jakina, igogailurik gabeko bizitokirako eraikin gehiago dauden aldeetan. Hortaz, jarduketa gehien Deustuko, Abandoko, Uribarriko eta Begoñako barrutietan egin ziren.\nUdalerriko bizitokirako eraikin guztietarako irisgarritasuna lortzea da Bilboko Udalaren helburu estrategikoetako bat. Horretarako, sustapen-programak gauzatzen dira, hala nola, diru-laguntzen programa eta jabe-elkarteentzako aholku-zerbitzua.\n2)Beste alde batetik, uri guztiko onuradunei emandako diru-laguntzez gain, SURBISA udal sozietateak emandakoak daude. SURBISAk diru-laguntzetarako sistema propioa du eta auzo hauek daude haren eraginpeko eremuan: Zazpi Kaleak, Bilbo Zaharra, Trenbideko Langileen auzoa, Zorrotzaurre, Olabeaga, Gurutze auzoa, Iralako eremu hondatuak eta Zazpilanda.\nIaz aipatutako eremu horretako bizitokirako eraikinetan arkitektura-oztopoak kentzeko 33 jarduketa diruz lagundu ziren. Guztira 282.354 euro izan ziren eta 365 etxebizitza izan ziren arkitektura-oztopoak kentzeko laguntza horien onuradunak.\nJarduketa horiek Zazpi Kaleetan, Bilbo Zaharrean eta Zorrotzaurren burutu ziren. 21 igogailuak jartzearekin izan zuten zerikusia eta gainerakoak irisgarritasuna hobetzeko izan ziren.\nUDALAK JABE ELKARTEEI AHOLKUAK EMATEKO ZERBITZUA\nBilboko Udalak badu bizitokirako eraikinetan irisgarritasuna hobetzeko informazioa emateko zerbitzua. Iaz sortu zen zerbitzu hori, aurreko urteetan Bilboko eraikinetan arkitektura-oztopoak kentzeko egon zen eskaera handia kontuan hartuta.\nAholku-zerbitzu berri horrek, igogailuak jartzeko eta kaletik etxebizitzetara traba barik heltzea eragozten duten arkitektura-oztopoak kentzeko egin beharreko tramiteei buruzko informazioa eman nahi du. Gai hauek dira informazioak lantzen dituenak:\nJabe-elkarteek aurretiaz hartu behar dituzten akordioak.\nEskura daitezkeen laguntza ekonomikoak.\nAholku-zerbitzua Hiri Plangintzarako Sailean ematen da. Horretarako, aldez aurretik hitzordua eskatu behar da, Ernesto Erkoreka plazako 12ko beheko solairuan dauden bulegoetara joanda, urbanismo@bilbao.eus helbide elektronikora mezu bat bidalita, 944204307 telefonora deituta edo www.bilbao.eus udalaren webgunearen (“Zure Udalak aditzen dizu” atalean) bidez.\n2017ko martxoan hasi zenetik abenduaren 31ra arte, zerbitzuak aholkuak 113 jabe-elkarteri eman dizkie. Gainera, erabiltzaileen balorazioa oso positiboa da. Beraz, zerbitzuak oso harrera ona izan du herritarren aldetik.


Emakume kirolariak GAZTEZULOn • ZUZEU\nEmakume kirolariak GAZTEZULOn\nZein presentzia dute emakume kirolariek komunikabideetan? Eusko Jaurlaritzak gaiaz ateratako txostenak eman du zeresanik. Informazio gehigarria eskaini asmoz, hona GAZTEZULO aldizkariko zenbait datu.\nAste bi dira Eusko Jaurlaritzako Kirol zuzendaritzak ‘Emakumeen kirola: presentzia eta trataera orotariko euskal prentsan eta kirol egunkarietan. 2013-2014 denboraldia’ txostena aurkeztu zuenetik. Datuak penagarriak direla argi dago, eta komunikabideok hausnartu eta zenbait praktika aldatu beharko genituzkeela ere bai; baldin eta gizarte parekidea nahi dugula esatetik benetan izatera pasa dadin lan egiten badugu.\nGAZTEZULOren edukiak ez dira txosten horretan aztertu, bistakoa denez, egunkariak eta albisteak izan direlako azterketagai. Pena da, ordea, datu horiek hobeak izaten lagunduko luketelako; ziurrenik, bestelako komunikabide batzuk (astekariak, tokikoak…) kontutan hartu balira gertatuko litzatekeen moduan. Eztabaidagaiari informazio gehigarria atxikitze aldera, hona gurean plazaratutako edukiei dagozkien datu kuantitatiboak (2014ko urtarriletik 2015eko martxora bitartean publikatutako aldizkariak hartu ditugu kontutan):\n– Aldizkariko elkarrizketa nagusia eta azala izan diren edukiak:\nGuztira: 14 (%100)\nKirolariak: 4 (%29)\nEmakumezkoak: 2 (%14,5)\nGizonezkoa: 2 (%14,5)\n– ‘Kirolak’ atalean kaleratutako erreportaje eta elkarrizketak:\nGuztira: 12 (%100)\nEmakumezkoak: 6 (%50)\nGizonezkoa: 6 (%50)\nDatu kuantitatiboetatik haratago, aldagai kualitatiboetan hainbat aldagai azter daitezke. EJren txostenak trataera ere aztertu du, adibidez, kontziliazioan, itxura fisikoa nabarmentzean edota gorputzaren erabilera merkantilistan erreparatuz. Aztertzeko moduko beste aldagai bat izan daiteke zein kirol diren eduki horietan agertzen direnak, izan ere, kirol minoritarioak oro har baldin badaude komunikabide gehienen agendetatik at, bazterketa hori nabariagoa baita emakumezko kirolarien kasuan. Hona GAZTEZULOn 2014tik hona publikatutako emakumezkoak zein kiroletan aritzen diren:\n– ‘Fixed’ txirrindularitza.\n– Mendi eskia.\n– Andrazko kirolariak protagonista dituzten edukien laburpena (2014-gaur egun):\n2015 otsaila: IANIRE ELORRIAGA skaterra.\n2014ko urtarrila: ENERITZ BORINAGA boxeolaria.\n2015eko urtarrila: AINARA ELBUSTO txirrindularia.\n2014ko abendua: NÚRIA PICAS lasterkaria.\n2014ko iraila: ROLLER DERBYA eta Euskal Herriko nesken taldeak.\n2014ko ekaina: DINA BILBAO triatleta eta abenturazaleari buruzko erreportajea.\n2014ko maiatza: NAHIA QUINCOCES mendi eski lasterkaria.\n2014ko otsaila: LEIRE FERNANDEZ lasterkaria.\nAraba euskaraz, emakume kirolariak, emakumea, Eusko jaurlaritza, Gaztezulo, Kirola, komunikabideak\nSautrela 402: Mila Salterain, emakumeak idazle 30 urte ondoren, Lur bat zure minari eta Joseba Sarrionandia


LAGUN GAZTEA - Teatro Arriaga Antzokia\nArriagaren lagunak LAGUN GAZTEA\n%70eko deskontua “Arriagaren Adiskideak” programako ikuskizunetan, zure sarrera egun berean erosten baduzu, arratsaldeko leihatila-orduan, ikuskizuna hasi baino lehen.\nAdizkide gaztearen txartela, Arriagako Adiskidearen izenduna, pertsonala eta besterenezina, 16 eta 30 urte artean badituzu, itzul daitezkeen 3 euroren truke; ikuskizun bakoitzeko sarrera bat erosteko eskubidea ematen dizu deskontu eta guzti. Ikuskizunen sarreran, txartela aurkeztu beharko da NANarekin batera. Txartelak 31 urte egin arte balio du.\nTxartelaren prezioa itzultzea. Zure deskontu-txartelarekin erositako eta erabilitako 3 sarrera ezberdin leihatilan aurkezten badituzu eta laugarren bat erosten baduzu, txartelaren balio-denboran zehar, Antzokiak txartela erosteko ordaindutako 3 euro itzuliko dizkizu.\nArriaga Antzokiko programazioari buruzko informazioa zure etxera edo e-mailera bidaliko da.\nArreta pertsonalizatua. Informazioa emateko bulegoa Antzokian bertan, astelehenetik ostiralera, 11:00etatik 14:00etara eta 17:00etatik 20:00etara edo 944792036 telefonora deituta.\nBestelako abantailak: artistekin topaketak, entsegu orokorretara joateko aukera, lehiaketak, eskaintza bereziak sare sozialen bitartez,…\nNOLA IZAN ADIZKIDE GAZTEA\n16 eta 30 urte artean badituzu, biak barne, urteko txartela erosita itzul daitezkeen 3 euroren truke. Zure leialtasuna saritzeko, gogoratu txartela doan atera diezazukeela.\nHorretarako, INPRIMAKI DIGITALA bete behar duzu. Ondoren, jarri harremanetan antzokiko informazio-bulegoa 944792036 telefonora deituz, hitzordua hartzeko eta zure txartela jasotzeko. informacion@teatroarriaga.eus helbidera. ere idatz dezakezu.


Apotzaga-Etxebarriko Salluente baserrian gertatutako ezbeharra ikertzen dihardu Ertzaintzak - Aretxabaleta - Goiena.eus\nApotzaga-Etxebarriko Salluente baserrian gertatutako ezbeharra ikertzen dihardu Ertzaintzak\nLarraitz Zeberio Lekuona 2015-01-08 13:01\nAutopsia eta forentsearen informea erabakiorrak izango dira, baina Ertzaintzaren lehen ikerketen arabera etxeko galdara pizten ari zela arropak su hartuta hil da biktima.\nAretxabaletako Apotzaga-Etxebarri auzoko Salluente baserrian gertatu da ezbeharra, San Blas ermita ondoko etxean. Biktima 60 urteko gizonezkoa da. Lehen zantzuen arabera sua pizten ari zela istripuz arropak su hartu eta kiskalita hil da. Biktima bakarrik bizi zen eta bizilagun batek aurkitu zuen hilotza, atzo iluntzean, etxe ondoko belardian.\nAbisua eman eta bertaratutako sendagileek ezer gutxi egin ahal izan zuten. Auzitegiko medikuak heriotza baieztatu eta Segurtasun sailak gertatutako ikertzen dihardu orain. Ertzaintzak sokaz hesituta dauka ingurua.\nGaur goizean zur eta lur zeuden Apotzaga-Etxebarri auzoan, baita inguru horretan paseoan ibili ohi diren hainbat lagun ere. "Oso oso harritzeko izan da hau. Horren bat batean, hau pasatzea...", zioen lankide ohi batek. "Oso eraso gogorra izan da".\nAutopsiak eta forentsearen informea erabakiorrak izango dira gertatutakoa argitzeko. Ertzaintzaren lehen ikerketen arabera biktima etxeko galdara edo tximinia pizten ari zela arropak su hartu eta ezin itzalita kiskalita hil da. Ezbeharra noiz gertatu den ere autopsiak argituko du.\nKiskalita hil da 60 urteko gizonezkoa Apotzaga-Etxeberriko baserri baten\nJon Berezibar 2015 urt 08 Aretxabaleta\nAtzo iluntzean aurkitu zuten haren gorpua baserri aldamenean. Ertzaintzak emandako lehen argibideen arabera, biktima etxeko galdara pizten zebilela...


Nirekin, zurekin...ELKARREKIN: iraila 2018\nGogoeta: Nirekin, zurekin, elkarrekin gure DOHAINAK konpartitzen.\nBesteen zerbitzuan jar gaitezke, baina hori egin baino lehen gure gaitasun eta dohainen jakitun izan behar dugu, besteei zer eskain diezaiekegun jakin behar dugu eta. Zergatik? Elkar ezagutzen dugun unean, gure akatsez eta gaitasunez ohartzen gara. Gure akatsak eta hutsak lehendik ezagutzen baditugu, horiek konpontzen saia gaitezke edo akatsok erabiltzen ikas dezakegu, eta gaitasun edo dohainak ahalik eta gehien garatu eta aprobetxa daitezke. Zer gertatuko litzateke, denok gure dohainak egokiro erabili eta gehiago garatuko bagenitu? Nolakoa izango litzake gure mundua, denok benetan atsegin duguna egingo bagenu? Beti jakin nahi izan dut hori… eta ziur nago gutako bakoitzak atsegin duena egingo balu, mundu perfektua, pozez eta zorionez betea, edukiko genukeela. Baina gutxik nahi dute hori, gehienek dirua, boterea edo gizarte-maila altua lortzea baitute helburu.\nGeure burua ezagutzea garrantzitsua da. Gure burua ezagutuz gero, geure buruarekin eta bizi garen errealitatearekin harreman hobea edukiko genuke.\nGutariko bakoitzak eginkizun bat du bizitzan, beste inork burutu ezin dezakeena. Alde horretatik, ordezkaezinak gara, gaitasun, dohain eta trebetasun askoren multzoa baikara eta horrek bakar eta paregabe egiten baikaitu. Pertsona askok bere burua ezagutzen dutela uste dute, baina, egiaz, besteek eurez esaten dutena uste dute. Askotan besteek guk egitea nahi dutena egin nahi dugu. Argi eduki behar dugu beti nor garen eta nolakoak garen, benetan nahi dugun moduan jokatzeko edo jarduteko. Identitatea edo nortasuna da besteengandik bereizten gaituena, hortaz, beharrezkoa da nolakoak garen eta nola jokatzen dugun jakitea.\nJendeak nor garen zalantzan jartzea eragin diezaguke. Nor garen argi eduki ezik, nola jakingo dugu zer nahi dugun? Erabaki egoki eta zuzenak hartzeko gai izango gara orduan?\nGure balioak eta bertuteak argi eduki behar ditugu, horiek oinarri hartuta jarduteko. Gu egiten duguna gara eta horixe transmititzen diegu besteei. Badakit geure burua ezagutzea lan zaila dela, batzuetan atsegin ez ditugun zenbait gauza onartu behar ditugulako, baina behin gure burua ezagutu ondoren, lasaialdia hartzen dugu. Hainbat aldiz, gure burua ezagutzen ez dugulako, nahi dugun hori merezi ez duten gauzetan bilatzen dugu eta askotan min ere egin diezagukete.\nGarrantzitsuena gure buruarekin orekan bizitzea da eta, batez ere, geure burua onartzea.\nZer egiten duzu zuk ondo? Zer gaitasun natural duzu?\nEguneroko gauzetatik, zer egiten duzu inolako arazorik gabe?\nZer baloratzen edo miresten dute besteek zugandik?\nordua: irailak 30, 2018 iruzkinik ez:


Ama saltzailea zen, eta ez zuen lana utzi - Ahotsak.eus\nAma saltzailea zen, eta ez zuen lana utzi\nAma saltzailea zen, eta ez zuen lana utzi
Amak ere lana egiten zuen, garai hartako emakume gehienek ez bezala. 18 urterekin hasi zen, saltzaile denda batean: Casa Nerecan (ikus mapan; gaur egun Máximo Dutti denda dago). Ez zuen lana utzi. Ahizpa zaharrenaren kargu zegoen etxea. Emakumea izateagatik ezin zituen puntuak kobratu.

\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-142-005 kodeko bideoa nahi duzula aipatzea: ahotsak@ahotsak.eus\nAmak ere lana egiten zuen, garai hartako emakume gehienek ez bezala. 18 urterekin hasi zen, saltzaile denda batean: Casa Nerecan (ikus mapan; gaur egun Máximo Dutti denda dago). Ez zuen lana utzi. Ahizpa zaharrenaren kargu zegoen etxea. Emakumea izateagatik ezin zituen puntuak kobratu.\nGaia(k): Familia eta harremanak » Sexua eta generoa » Genero berdintasuna , Herria, azpiegitura » Herri-antolaketa » Merkataritza, dendak (kokapena) , Lanbideak » Negozioak, dendak , Familia eta harremanak » Lagunartea eta familia » Etxeko giroa\nEtxerreko etxerik zaharrena\nUmetatik lanean eta eskolara gutxi\nAitak "Zubigar" ezizanarekin sinatzen zituen poemak\nPentsua eta ganaduaren elikadura\nOiarbiden jaioa, Ezkion; bikia hil zitzaion\nAita, Extremaduran ikasia\nEtxeko diru kontuen kudeaketa


u004_urtekaria by Errenteria Hitza - issuu\nIV oarso bidasoko hitza 2012ko abenduaren 20a, osteguna\nHendaiako itsas etorbidea itxura berria hartuz doa Ekainaren bukaeran inauguratu zuten lehen zatia; pasealeku berriak 200 aparkaleku gutxiago izanen ditu San Juan bezperan ireki zuten ofizialki Itsas etorbide berriko lehen zatia. Zailtasun teknikoak eta aurrekontua oso handiak izanik, berriritartzea zatika egiten ari dira, etorbidearen mendebaldetik hasita, Zokoburutik. Pasealeku berriak ordaindu beharreko 200 aparkaleku gutxiago izanen ditu. Horregatik, ordainpeko aparkatze eremua zabaltzea eta prezioak igotzea erabaki du Herriko Etxeak. Hiri-txartela dutenentzako hainbat abantaila izanen dira, udaletik esan dutenez, «erabakiak hendaiarrak faboratu nahi dituelako». Itsas etorbideko aparkalekuen jaistea orekatzeko, Florida portuaren eta Badiako etorbidearen artean ibilgailuak uzteko eremua sortu dute, baina orain arte ikusitakoaren arabera, herritik kanpo datozenak ez dira leku berria maiztasun berarekin erabiltzen hasi, eta aparkatzeko ordainpeko eremua zabaltzea erabaki dute. Prezioak igo dituzte ere, eta moldaketa hori baliatu dute siste-\nma errazteko. Lau eremu beharrean, bi eremu izanen dira aurrerantzean: urdina hiri barnean eta geltokian (1,20 euro), eta gorria hondartza aldean (1,40 euro). Proiektu estrategikoa Itsas etorbidea berrantolatzeko egitasmoa proiektu estrategikoa da Hendaian; duen kostu altuagatik eta zailtasun teknikoengatik urte asko eman dituzte obrak hasteko zain. Hiru proiekturen arteko lehiaketa publikoa ere egin zuten, eta herritarrek hiru horietako bat hautatu bazuten ere, ezin izan zuten gauzatu, garestiegia zelako. Trinketea ere inauguratua Urriaren 26an Hendaiako lehen trinketea inauguratu zuten, Beltzenian. Daniel Ugarte ezker paretaren ondoan eraiki dute eta 1,5 milioiko aurrekontua izan du. Horau arkitekto hendaiarrak diseinatu du, 100 lagunentzako harmailak barne. Amets Arzallus eta Sustrai Colinak azpiegitura berriari bertsoak jarri zizkioten. Jean Baptiste Salaberri auzapezak Laida pilotaria kantatu zuen, Baigorriko Lehen Pilotarien Biltzarrean entzundako doinua. Nola ez, pilota erakustaldiarekin amaitu zen Hendaiako trinketearen bataiatze ekitaldia.\n25 urte eta gero Henry Bengoa agertu da ‘Henry Bengoa Inventarium’emanaldi poetiko-musikala taularatu zuten Hendaian Maiatzean Henry Bengoa Inventariumemanaldi poetiko-musikala taularatu zuten Varietes gelan, herriko Mugati euskaltzaleen elkartearen eskutik. Momentuz Hendaian soilik plazaratu dute duela 25 urte herriz herri eramandako ikuskizuna; gainera, lehen aldia da Henry Bengoaren istorioa Ipar Euskal Herrian entzuteko aukera izan dela. Atxaga eta Iturralde izan ziren saioan, Xabi Strubell Hondarribiko musikariarekin batera. Mugatiko kideek beraiek jo zuten Bernardo Atxagarengana proposamenarekin. Henry Bengoa Inventarium laneko testuez\ngain, Atxagak eta Iturraldek ordura arte irakurri gabeko testuak errezitatu zituzten ere, Aitormena goiburuko testua, besteak beste. Elkarlanean 1986an abiatu zuten Henry Bengoa Inventarium ikuskizuna. Elkarlanean prestaturiko emanaldia zen, Bernardo Atxaga eta Joxemari Iturralde idazleen testuen errezitaldia, Ruper Ordorika eta Alberto eta Nando de la Casa anaiek sortutako musikaz osatzen zen. Garaian berritzaile izan zen, eta bi urtez bidaiatu zuen antzokiz antzoki. Mugatiko kideek beraiek jo zuten Bernardo Atxagarengana proposamenarekin. Hendaian bizi diren zenbait euskaltzalek iaz sortutako elkartea da Mugati, euskara erabiltzeko eta sustatzeko ekimenak antolatzeko xedea duena.\nPortu auzoko hirugarren faseko hasierako lanak: Itsasargi kaleko biribilgunea mozten ari dira. ASIER PEREZ-KARKAMO.\nSoroeta eta Portu inguruko lanak nagusitu arren, obren urtea izan da aurtengoa Zaharberritze lanekin erabat murgilduta ibili da aurten Hondarribiko Udala; batzuk 2013an bukatzea aurreikusi du Berriritartze lanen urtea izan da aurtengoa Hondarribian. Portu eta Soroeta auzoetako berritze lanak dagoeneko garatzen ari diren proiektuak dira. Kultur Etxea eta Olazabal parkearen gaineko lana, inaugurazio ofizialik gabe gelditutako proiektua izan zen azkenean. Maiatzean Itsas Etxeko osasun zentroa inauguratu zuten. San Marko parkearen kasuan, onartutako proiektua den arren, bere horretan segitzen du. Soroeta auzoan azken faseari ekin zioten hil honen hasieran. Auzoko zenbait lekutan ari dira obretan, baina lan handiena kirol eremuan eta Eguzkiloren dago. Juan Mari Altuna alkateorde eta Zerbitzuetako zinegotziak azaldu zuenez, «kirol zonaldearen eraikuntza oso erritmo onean doa. Azpiegitura berria Amuten dagoenaren oso antzekoa izango da». Udaberrian hasi ziren Soroetako lanak eta 2013ko maiatzean bukatzea aurreikusi dute. Guztira, bost milioi euroko aurrekontua onartu zuten horretarako. Portukoa, beste lan handia Portuko lanen lehenengo zatian Almirante Alonso kalea eta horren hiru perpendikularrak berritu zituzten: Domingo Egia, Irailak Zazpi eta Beleztarren Markes kaleak. Bigarren fasean, Matxin Artzu eta Bernat Etxepare kaleak berriritartu zituzten, bigarrena\nSoroeta auzoko lanak maiatzean bukatzea aurreikusi dute. A. PEREZ-KARKAMO\nautoentzako ireki zutelarik. Bigarren zati hori uda garaia hasi aurretik bukatu zuten, 2,7 milioi euroko inbertsioa egin ondoren. Portu auzoko lanen hirugarren faseari ekin zioten uda bukatzean, eta Itsasargi eta Zuloaga kaleak berritzea zen xedea. Euri uren eta ur zikinen hodiak banatu, eta bi kaleak berritzea da plan nagusia. Oinezkoari lehentasuna emateko espaloi zabalagoak, eserleku berriak eta kontsumo txikiko argiak jarriko dituzte bertan. Zuloaga kaleak oinezkoentzako lehentasun handiagoa izango du aurrerantzean, baina hala ere, errepideak, espaloiak eta aparkalekuak kota berean mantenduko dira. Guztira, 2,9 milioi euroko aurrekontua du. Osasun Zentro berria Itsas Etxeko Osasun Zentroa maiatzean ireki zuten. Biteri kalean kokatutako behin-behineko anbulatorioa itxi, eta Patxi Lopez lehendakariak, Rafael Bengoa Osasun sailburu ohiak eta Aitor Kerejeta alkateak eraikin berria\ninauguratu zuten. Itsas Etxeko Osasun Zentro berriak 1.328 metro koadroko azalera du guztira. Polemikak Hondarribiko Udalak aurrera eramandako berritze lanen artean, Kultur Etxea eta Olazabal parkekoa polemika handienetakoa sortu duena izan da. Bizilagunak maiz kexatu ziren, eta gainera, ondoko eraikinetan eragina eduki zuten lanek: pitzadurak, lur mugimenduak... Azkenean proiektua egitea lortu zuen udalak, eta inaugurazio ekitaldia gerturatu zenean, Patxi Lopezek hauteskundeak deitu eta bertan behera gelditu zen azpiegituraren ongietorri ekitaldia. Izan ere, Hauteskunde Legeak ez du inaugurazio ekitaldirik baimentzen bozen emaitzak eduki eta hurrengo egunera arte. San Marko parkearena ere, bertan behera gelditu den proiektua izan da. Gabarrari kalea eta ingurua egokitzeko eta bidegorria luzatzeko eraberritze lanak, aldiz, gaur onartu dituzte.


Mendeko pertsonen zaintzarako ikastaroa antolatu du Udalak | El Diario Vasco\nAzpeitiaMendeko pertsonen zaintzarako ikastaroa antolatu du Udalak\nAurrez burututako ikastaro batean.\nBestalde, bihartik hasita, 'Elikagai berrien ekoizpena'ren inguruko eskolak ere eskainiko dira\nELI AIZPURUAZPEITIA. Domingo, 10 diciembre 2017, 10:07\nMendeko pertsonei gizarte erakundeetan gizarte eta osasun arreta ematea' ikastaroa antolatu du Udalak beste urte batez. Hain zuzen ere, erakundeak azaldu du aurten Lanbidek ez duela diruz lagunduko ikastaroa, eta udalak berak antolatu duela ikastaroa aurreko urteetako edizioek izan duten «arrakasta» tarteko.\nMatrikula 40 euro ordaindu beharko dute azpeitiarrek, eta 50 euro Azpeitian erroldatugabeek. Gainera, Azpeitian erroldatuta dauden pertsonek formazio beka jasotzeko aukera izango dute. Izena Azpeitiko Udalaren webgunean eman daiteke.\nElikagai berrien ekoizpena\nGaur egungo ekoizleen, eredu berriak aztertu eta EAEn dauden aukera desberdinak ezagutzea da helburua. Legeak zer baimentzen duen, zer suposatzen duen eta zela dibertsifikatu dezaketen.\nHonela, biharko saioan 'Azokaren joerak' azalduko dira; Baratzezaintza eta frutagintzako produktu berriak, abeltzaintzakoak eta bertako ogigintzarekin jarraituko dute hurrengo egunetan. Interesatuek Fraisoro Eskolara deitu 943 692 166 eta izena eman behar dute. Behin ikastaroan onartua dela jakitean, 36 euroko matrikula ordaindu beharko dira. Azpeitiko Baserritarren azokako ekoizleek 24 euro ordaindu beharko dute matrikula.\nLos donantes de sangre convocan mañana una cita extraordinaria El PNV vuelve a pedir que incluyan la «regeneración de Soreasu y Landeta» en los presupuestos


Gazteria - .: Legazpiko Udala :. Webgune ofiziala .: Ayuntamiento de Legazpia :.\nDiru-laguntzen eskaerak aurkezteko azken eguna: urriaren 31\nA) Grabazioak egiteko herriko musika taldeentzat diru-laguntzak ematea arautzen duten oinarri-arau espezifikoak\nOinarri-arau hauetako xedea da herriko musika taldeen arte produkzioa sustatzeko diren laguntzak emateko deialdia erregulatzea; horrela, diruz lagundu nahi dira, 2016ko urtean egindako grabatzearen edota edizioaren kostuen zati bat.\nGutxienez grabazioa osatzen duten abestien heren bat euskaraz idatzita egongo da.\nLaguntza hauek jasotzeko aukera izango dituzte Legazpiko udalerrian egoitza duten pertsonek osatutako herriko musika taldeek; baldintza horri dagokionez, Legazpikoak izan beharko dute musika taldeko kideen %75 edo hortik gorakoek. Egoitzarako, biztanleen udal erroldan dauden datuak hartuko dira kontuan.\nB) Aisialdiko begirale eta zuzendari ikastaroa burutzeko herritarrei diru-laguntzak emateko oinarri espezifikoak\nDeialdi honen xedea izango da 2015-2016 ikasturtean aisialdiko begirale edo zuzendari ikastaroa burutu duten herritarrentzako bekak emateko baldintzak arautzea.\nLegazpiko udalerrian, gutxienez urtebeteko antzinatasunarekin erroldatuta dauden pertsona fisikoek eskatu ditzakete oinarri hauen bidez arautzen diren diru-laguntzak. Legazpiko Udalak ofizioz egiaztatuko du hori, interesdunak, diru-laguntza eskaera aurkeztu duenez, datu hori egiaztatzeko baimena eman duela ulertuko baita.


Erregearen mezularia | EIBZko liburutegia\n2013/02/14 -n liburutegia-kargitaratuta\nEleberri historikoa da. Hauxe da liburuaren atzeko azalean datorren laburpena: “Santxo VII.a, Nafarroako erregea, Azkarra deitua, Marokora joaten da: emirraren alabarekin ezkontzeko itxaropena du. Kanpoan dagoen bitartean, bere lehengusu Alfontso VIII.a Gaztelakoak Gasteizko hiribildu-gotorlekua konkistatzen du.\nOtxoa Izurra mutil gaztea, Leireko mendietan aurkitutako eskuizkribu misteriotsu baten jabe dena, Afrikara joaten da, Iruñeko apezpikuarekin batera, erregeari Gasteizko hiri setiatua zein egoeratan dagoen adierazteko. Tom Kilpeck izeneko gaizkile ingeles bat Otxoaren atzetik dabil, eskuizkribuak kentzeko asmoz”.\nNafarroako Erresumarentzat gertakari eta une garrantzitsuetan lekuko izango da Otxoa Izurra.\nEsan bezala, nobela historikoa da liburu hau. Liburuaren amaieran, narrazioa bukatu eta gero, “Azken oharra” izenburupean, egileak berak aitortzen du kontatutako istorio-historia erdi errealitate erdi fikzio dela, eta argitzen du zer den egiatan gertatutakoa eta zer den asmatua. Gainera, “Pertsonaia historikoak” izenburupean, liburuan zehar agertzen den pertsonaia historiko bakoitzaren inguruko zehaztasun txiki batzuk ere ematen ditu.\nLiburua irakurtzearen helburuetako bat Historia era dibertigarrian ikastea izan liteke. Egia da istorio honek ez duela pasarte guztietan lortzen eta zenbaitetan astun samarra gertatzen dela (prosa ez da arina, gramatika eta puntuazio-akatsen batek edo bestek arreta desbideratzen dute, pertsonaia historiko dezente agertzen dira, toki-izen arrotz batzuk ere bai…). Hala ere, oro har, entretenigarria dela iruditzen zait.\nKategoria 16 urtetik aurrera, Adina, Erreseinak, etiketak 16 urtetik aurrera, 2012, Erein, Erregearen mezularia, Erreseina, Toti Martinez de Lezea by liburutegia. Gorde lotura.


Klasikoak (txirrindularitza) - Wikipedia, entziklopedia askea.\nKlasikoak, txirrindularitzan, egun bakarra irauten duten lasterketak dira. Gehienak Mendebaldeko Europako herrialdeetan ospatzen dira, batzuk XIX. mendearen amaieratik, nagusiki txirrindularitza zaletasun handia duten Frantzia, Belgika eta Italian. Euskal Herrian ere klasikoetako bat ospatu ohi da, hain zuzen ere, Donostia Klasikoa.\nKlasikoetako batzuk Europako udaberri aldera ospatzen dira, martxoan eta apirilean, horregatik Udaberriko Klasikoak deritze.\nLasterketa bat "klasikoa" noiz den ala ez argi eta garbi zehaztuta ez dago, halere zehazteko zenbait ezaugarri ezberdin badaude. Horietako batzuk distantzia eta ibilbidearen profila dira. Lasterketaren usadio handia eta txirrindularitzaren historian nabarmendu diren txirrindulariek irabazi dituzten ere baloratzen da. Beste faktore garrantzitsua, tokian-tokiko zaletu eta ikusleen grina dira, bai eta lasterketetan parte hartzen duten txirrindularien ospea ere. Gainera, urtez-urte lasterketa antzekoa izan beharra da, ibilbidean aldaketa gutxi edo oso txikiak sartuz.\n1 Lau monumentuak\n2.1 Udaberriko klasikoak\n2.2 Galtzada-harrien klasikoak\n2.3 Ardenetako klasikoak\n2.4 Udako klasikoak\n2.5 Udazkeneko klasikoak\nSakontzeko, irakurri: «Monumentu (txirrindularitza)»\nAzkenengo urteetan, Monumentuak izendapenarekin bost klasiko nagusiak izendatzen dira: Milan-San Remo, Flandriako Tourra, Paris-Roubaix, Lieja-Bastogne-Lieja eta Lombardiako Giroa. Beren motari dagokionez hauek dira lasterketa prestigiotsuenak, eta beren luzera 240 kilometrotik gorakoa da (6 ordu baino gehiago).\nSakontzeko, irakurri: «Galtzada-harrien klasikoak»\nSakontzeko, irakurri: «Ardenetako klasikoak»\nUgo Agostoni Kopa\nQuebeceko Txirrindularitza Sari Nagusia\nTrittico di Autunno:\nAntzinakotasun, usadio eta zalego handia zuten hainbat klasiko diru edo arazo ekonomikoen ondorioz desagertu izan dira:


Konfinamendua ikasle-pisu batean - Noticias de Gipuzkoa\nKonfinamendua ikasle-pisu batean\nsara ibargurenjosé mari martínez 25.10.2020 | 01:33\nItziar Inza eta Jon Elizalde ikasturtea pasatzeko Bilbon alokatu duten ikasle-pisuan.\nEgunkari honek unibertsitatean ikasten dabiltzan hainbat gazterekin hitz egin du alokairuko etxeetan konfinamenduan bizi izan zuten egoeraren berri izateko.\nUnibertsitateko ikasturte berri baten hastapenarekin batera ikasle askok hirietara bizitzera joaten dira. Udazkenean ikasleek alokairuan hartzen dituzten etxebizitzak udaberrira arte egoten dira okupatuta, ikasturtea amaitu arte, alegia. Hala ere, aurreko kurtsoa bestelakoa izan zen. Martxoaren 14ean COVID-19a zela eta konfinamendua ezarri zenean, alokairuko etxeak utzi eta euren ohiko etxebizitzetara itzuli ziren ikasleak, itxialdia bertan pasa-tzeko asmoz. Nahiz eta euren etxeetan egon, batzuk alokairua ordain-tzen jarraitu behar izan zuten, ordea.\nJon Elizaldek eta Itziar Inzak, adibidez. Elizalde zumaiarra da, Ekonomia ikasten ari da EHUn eta hiru urte daramatza Bilbon alokatutako etxebizitza batean. Inza, berriz, donostiarra da eta Hizkuntza Modernoak eta Kudeaketa ikasten ari da Deustuko unibertsitatean. Aurten, Elizalderekin bizitzera joan da Bilboko pisura.\nKonfinamendua iritsi zenean, Inza Erasmus egiten ari zen Alemanian eta ez zituen bere egungo pisukideak bizi izandako gorabeherak pairatu. "Martxoaren 12an, ostegunez, jakin genuen ikasleok WhatsAppez zabaldu ziren mezuen bidez konfinatu egingo gintuztela. Beraz, irakasleei abisatu eta etxera itzuli ginen egun horretan bertan", azaldu dio egunkari honi Elizaldek.\nDeustu auzoan bizi dira eta hilean 800 euroko alokairua ordaintzen dute; argia, ura eta gainerako gastuez aparte. Konfinamendua etorri zenean, etxearen jabeak ez omen zien alokairuari buruz ezer esan, eta Elizaldek eta bere pisukideek egin behar izan zuten kudeaketa guztia. "Esan genien egoera horretan alokairua jaitsi egin behar zigutela, baina beraiek etxean obrak egin zituztenez, aitzakia gisa erabili zuten; alegia, ordaindu beharreko gastuak zituztela", esan digu zumaiarrak.\nJabeek amore ematen ez zutenez, WhatsApp bidez idatzi zien Elizaldek, berriz ere alokairua jaisteko eskatuz. "Eskola presentzialak bertan behera geratu zirela azaldu nien mezu horretan, eta ez ginela Bilbora itzuliko. Azkenean, bizitzen ari ginen egoera zela eta, ahalegin bat egingo zutela esan ziguten. Hileko ordainketa 600 eurora jaitsi ziguten, gainerako gastuez gain, maiatzerako eta ekainerako".\nBeraz, 600 euroko alokairuaz gain, gainerako gastu guztiak ere ordaindu egin behar izan zituzten bi hilabetez. Argiaren faktura, etxean inor ez zegoelarik, 45 eurokoa izan zen maiatzean, eta ekainean, berriz, 56 eurokoa. "Pentsatu genuen agian konpainiak duen minimo bat izan zitekeela, baina minimo bat hilabete batetik bestera 10 euro igotzea arraroa iruditu zitzaigun", aitortu du Elizaldek.\nAlemanian oso bestelako egoera bizi izan zuen Inzak. Estatu federala denez, estatu bakoitzak erabaki zuen pandemia egoera nola kudeatu. Donostiarra Baden-Wurtembergen zegoen eta bertan ez zuten "konfinamendu zorrotzik" ezarri. "Uneoro izan genuen kalera irteteko aukera. Hasieran binaka edo hirunaka irteten ginen kirola egitera edo paseatzera. Gauza asko ezin zitezkeen egin dena itxita zegoelako, baina batzuetan ibai ertzera joaten ginen garagardo batzuk hartuta, eta bertan egoten ginen. Horrelako gauzak egin zitezkeen", azaldu du Inzak.\nErasmus egiten ari zenean egoitza batean bizi zen eta eraikuntzan pisu desberdinak zeuden. Berak pisua partekatzen zuen beste lagun batzuekin eta gustura zegoenez, ez zen itzuli. "Nik ez nuen aparteko arazorik izan, eta etxera itzuli behar izan zutenei dirua bueltatu zieten", esan du.\nIkasturte honetan, eskolak nolakoak izango ziren "berandu" abisatu die unibertsitateak ikasleei eta "badaezpada" etxebizitza alokatzea erabaki dute. Elizaldek eskola guztiak presentzialak izango ditu ikasturte honetan, eta Inzak, aldiz, mistoak –online batzuk eta presentzialak besteak–.\nBerriro konfinamendurik gertatuz gero, Bilboko etxean geratuko direla erabaki dute. "Ikasturte honetarako kontratua egin genuenean alokairuko etxearen jabeei galdetu genien ea klausula bat jarri genezakeen kontratuan berriro konfinatzen bagintuzten alokairua gutxiago ordaindu ahal izateko. Ezetz esan ziguten, eta berdin-berdin ordaintzen jarraitzekotan, hemen geratuko garela erabaki dugu", adierazi du Inzak.\nfidantzarik gabe Zumarragako Unai Mateos Erizaintzako laugarren ikasturtea egitera joan zen Iruñera urtarrilean. "Aurrez Erasmus egiten egon ginenez, etxea urtarrilaren 15etik maiatzaren 15era bitartean egoteko lortu genuen. Azkenean, martxoaren 30era arte baino ez ginen egon", azaldu du Mateosek.\nMartxoaren 15ean hilabete osoa ordaindu zuten berak eta bere bi pisukideek –apirilaren 15era arte– ; eta etxera itzuli behar izan zutenez, ez zutela gehiago ordaindu beharrik izango pentsatu zuten. "Guk 800 euroko alokairua ordaintzen genuen, gastuez gain, eta pisuaren jabeari galdetu genion ea mesedez alokairua ordaintzeari utzi geniezaiokeen. Baietz erantzun zigun, ez zegoela arazorik, ulertzen zuela eta guztiok ondo egotea espero zuela", esan du Mateosek.\nHasiera batean inolako arazorik ez zegoela zirudien arren, giltzak itzultzerako orduan guztia nahaspilatu zitzaien. "Berez, maiatzaren 15ean itzuli behar genituen giltzak, baina autonomia erkidegotik mugitu ezin ginenez, maiatzaren bukaeran joan ginen, Gradu Amaierako Lana bukatutakoan. Oraindik ezin ginen Gipuzkoatik irten, baina etxearen jabeagatik gaizki sentitzen ginen, eta giltzak itzultzeko eskatzen zigunez, hartu eta joan egin ginen", azaldu digu.\nGiltzak eraikuntza-enpresari itzuli zizkieten, eta fidantzari buruz galdetzerakoan, gestoreak esan zien emakumea etxea ikuskatzera joan ondoren abisatuko ziela. "Udan, artean ezer esan ez zigunez, guk galdetu genion emakumeari ea fidan-tzarekin zer gertatzen zen", esan digu.\nEmakumeak 800 euroko fidantza zor zien Mateos eta bere pisukideei. "Udan berarekin hitz egin genuenean, esan zigun etxea zikina zegoela eta ez zigula dirua itzuliko. Guk erantzun genion hori gezurra zela, izan ere, giltzak itzultzera joan ginenean etxea goitik behera garbitu baikenuen. Nire anaia ere etorri zen laguntzera", azaldu du Mateosek.\nEmakumeak esan zien ez zeudela kexatzeko moduan; alokairua barkatu ziela eta ezin ziotela ezer aurpegiratu. "Guk ez genuen ezertara behartu, berak barkatu zigun alokairua, bere erabakia izan zen. Guk eskatu egin genion eta berak onartu egin zuen. Gainera, hasieran berak garbiketarena aitzakiatzat jartzen bazuen ere, gero argi esan zigun hileroko ordainketa barkatu zigunez, ez zigula dirua itzuliko berak ere behar zuelako", azpimarratu du.\nMateosen esanetan, emakumeak "mehatxu" ere egin zien, gainera. "Esan zigun nahi bagenuen fidan-tza itzuliko zigula, baina gauzak ondo egin beharko genituela, eta guk hileroko 800 euroak gehi gainerako gastuak ordaindu beharko genizkiola", azaldu du. Bestalde, giltzak berandu itzultzeagatik ere salatuko zituela esan omen zien emakumeak, hori "kontratua haustea" zelakoan.\nAzkenean, epaiketetan hasiz gero, galtzen aterako zirela ikusi zuten Mateos eta bere pisukideek, eta fidantzarik gabe geratzea erabaki zuten, emakumeak zor zizkien 800 euroak galduz.\narazorik ez Hala ere, zorionez, bada konfinamendu garaian alokairuaren jabearekin akordio egokia lortu zuenik ere. Uxua Aiestaran iruñarrak Donostian Gizarte Hezkun-tza ikasten du, EHUn. Easo kalean bizi da, eta iaz ere, konfinamendua iritsi aurretik, hantxe bizi zen beste bi pisukiderekin.\n"Konfinamendua ezarri zenean, etxe-jabearekin hitz egin genuen eta akordio batera iritsi ginen. Esan zigun alokairua ordaindu egin behar genuela, baina gainerako gasturik ez. Beraz, betiko moduan 800 euroko alokairua ordaindu genion, baina gastuak aurreztu genituen berak ordaindu zituelako gure partez", azaldu du Aiestaranek.\nIkasturte honetan, eskola guztiak presentzialak ditu, eta aste osoa Donostian ematen du iruindarrak. Irailetik ekainera arte sinatu dute Easo kaleko pisuan bizitzeko kontratua, eta bigarren konfinamendu bat iritsiz gero, alokairua ordain-tzeari utziko diote. "Etxearen jabearekin horrela adostu genuen kontratua sinatzerakoan", esan du amai-tzeko Aiestaranek.\n"Konfinamen-dua ezarri zenean, etxe-jabearekin hitz egin genuen eta akordio batera iritsi ginen"\nGizarte Hezkuntzako ikaslea Donostian\n"Alokairuaren jabeak esan zigun hileroko ordainketa barkatu zigunez, ez zigula fidantza itzuliko"\nErizaintzako ikaslea Iruñean\nParte hartze prozesu berri batek Zumaiako TAO sistema aztertuko du.


43º13’44”N, Olatz Gorrotxategi [Eztena] – Kukuka Antzerki ta Dantza Eskola\n43º13’44”N, Olatz Gorrotxategi [Eztena]\n43º13’44”N antzezlana egileak bere familiaren memorian egindako bilaketa prosezuaren emaitza da. Beste leku baterako bidean aurkitutako istorioa da, non irudimenaren mekanismoek memoriak utzitako hutsuneak betetzea lortzen duten. Egiteko astirik eman ez zigun argazkiak dira, hartzeko astirik eman ez zigun itsasontziak edo gorputzetik atera ezin izan genituen balak dira. Bitakora koadernoa. Performance eta dokumentu-antzerkia. Biografia politikoa.


About: Hebe (mitologia)\nGreziar mitologian, Hebe (antzinako grezieraz: Ἥβη, Hêbê) gaztaroaren pertsonifikazioa zen. Zeus eta Heraren alabatzat azaltzen da. Iliadan esaten denaren arabera, Hebe jainkoen laguntzailea zen: nektarrez betetzen zituen jainkoen edalontziak, Herari laguntzen zion zaldiak gurdiari lotzen eta Ares, anaia, bainatzen eta janzten zuen. Odisearen arabera, Heraklesekin ezkondu zen eta ordura arte egiten zituen lanak Ganimedes Troiako printze gazteak egingo zituen bere ordez. Hala ere, ondorengo tradizioek bi umeren ama izan zela adierazten dute, Alexiares eta Anizeto. Hebek adinekoak gaztetzeko ahalmena zuen eta horrela erakutsi zion behin batean Yolaori Euristeorekin borrokatu behar zenean. Artean beso gabeko soinekoa jantzita erakusten da. Atenasen gurtzen zuten, Cinosargoan, eta Heraklesek aldarea zuen lekutik gertu Heberena ere bazegoen. Γανυμηδα Ganimeda (Ganimedesen femeninoa) edo Δια Dia izenpean, zuhaizti saindu baten azpian ere gurtu izan zuten Sicionen eta Fliunten. Erromatar mitologian baliokidea Juventas zuen, lehen aldiz mutil gazteek nagusien toga janzten zutenean txanpon bat eskaintzen ziotelarik. (eu)\nGreziar mitologian, Hebe (antzinako grezieraz: Ἥβη, Hêbê) gaztaroaren pertsonifikazioa zen. Zeus eta Heraren alabatzat azaltzen da. Iliadan esaten denaren arabera, Hebe jainkoen laguntzailea zen: nektarrez betetzen zituen jainkoen edalontziak, Herari laguntzen zion zaldiak gurdiari lotzen eta Ares, anaia, bainatzen eta janzten zuen. Odisearen arabera, Heraklesekin ezkondu zen eta ordura arte egiten zituen lanak Ganimedes Troiako printze gazteak egingo zituen bere ordez. Hala ere, ondorengo tradizioek bi umeren ama izan zela adierazten dute, Alexiares eta Anizeto. Hebek adinekoak gaztetzeko ahalmena zuen eta horrela erakutsi zion behin batean Yolaori Euristeorekin borrokatu behar zenean. (eu)\nHebe (mitologia) (eu)


Azaroan hasiko dira Karmelo Etxegarai Ikastolaren Perdillegiko eraikinaren irisgarritasuna hobetzeko lanekin - Azpeitia - uztarria.eus\nJulene Frantzesena 2020-10-22 09:48\nKarmelo Etxegarai Ikastolaren Perdillegi kaleko eraikinaren sarrera. (Azpeitiko Udala)\nAzpeitiko Udalak esleitu ditu Azpeitiko Ikastola Karmelo Etxegarairen Perdillegi kaleko 2. zenbakian kokatutako eraikineko irisgarritasuna hobetzeko lanak, eta erakunde horrek jakinarazi duenez, azaroan hasiko dira obrekin.\nSarrera nagusian egingo dute aldaketa handiena; izan ere, eskailerak eraitsi eta eremuai egokituko dute. Oinezkoentzat eskailerak eta arranpa eraikiko dituzte, eta ibilgailuentzat ere moldatuko dute sarrera. Gainera, ikasleak autousaren zain egoteko estalpea ere egingo dute sarreran.\nLanek 65.147,24 euroko aurrekontua dute, eta horiek bi hilabeteko epean bukatuko dituztela aurreikusten du udalak.


BARAKALDO MENDI TALDEA: 2016KO ASTE ALPINA\n2016KO ASTE ALPINA\n2016ko egutegian ikusi duzue bezala, urtarrilaren 25etatik 29etara (astelehenetik ostiralera) Aste Alpina ospatzen dugu. Zu etortzea nahi dugu. Badakizu mendia maite duten guztiori irekita dagoela.\nHitzaldi guztiak Barakaldoko Clara Campoamor Kultur Etxean arratsaldeko 7:30etan, doako sarrera.\nBeste urtetan bezala, Astea iragartzeko kartel bikaina argitaratu dugu. Hona hemen Aste honen menua:\n25, astehelena: Iñaki García Uribek, "gorbeologo" eta Gorbearen mazizoan espezializatutako historialari, "Lutxana eta Gorbeako gurutzea. Bere jatorriak" hitzaldia emango digu.\n26, asteartea: Manu Córdovak "Shiva abentura bat Rowaling-ean, 1200 metroko eskalada Indiako Himalayan" izenburu duen emanaldia ekarriko digu. Manu Espainian uneko eskalatzaile onenen artean kontuan hartuta dago."\n27, asteaskena: Isabel Garcíak eta Roberto Rodrigok -Isa & Rober- bi zortzi milak igotzaile, haien asken abentura, lehen berrian, aukeztuko digute: "Num pikorako igoera (7135 m)".\n28, osteguna: Jonatan Garciak, Barakaldoko eskalatzaile gaztea, "Gailurrarako bidea", Cervinoz hitz egingo digu, ertz desberdinengatik bi aldiz bakarrik eskalatu duen mendiaz, Piko berezi honetarako lehengo igoeraren urteurrena 150rekin bat etorriz.\n29, ostirala: Tontxu Garcíak, mendizale eta mendi-argazkian espezializatua, aurkeztuko digu "Haitzeko eta uretako bideak", Munduko leku desberdinetatik Erreka zulo-jaitsierei buruzko ikus-entzunezko ederra, salbuezpenezko argazki kalitatez.\nLarrañeta Alpino Club / Larrañeta mendizale elkartea 18/01/2016, 20:34\n(partekatuko dugu informazioa)\nGATB 18/01/2016, 23:31\nBikain, mila esker\nPICO LA CRUZ (803 M). URTARRILAREN 17


Kukukak Dantzaren Nazioarteko Eguna ospatu du – Kukuka Antzerki ta Dantza Eskola\nKukukak Dantzaren Nazioarteko Eguna ospatu du\nDantzaren Nazioarteko Eguna ospatze aldera, Kukukak 8. Dantza Topaketa antolatu zuen ostegun arratsaldean, apirilaren 29an. Kukuka Antzerki eta Dantza Eskolak, Semblante Andaluzek eta Amaia Gonzalez Caballero akademiako ikasleek ikuskizun aparta eskaini zuten bertaratutako 200 ikusleen aurrean, Oriarte Landaberri ikastetxeko patioa kolore biziz beteaz.\nAtzoko emanaldiaz gain, aste honetako Euskal Dantzako eskolak kalean eman dira beren aletxoa jartzeko Topaketa hauetan. Hauek dira, hurrenez hurren, Zubietako taldea (haurrak eta helduak elkarrekin) eta Kukukako txikienak (asteleheneko taldeak, batetik; eta astearteko talde bat, bestetik).\nOHARRA: Bizitzen ari garen une zail hauetan, eskerrak eman nahi dizkiegu guregana bertaratutako ikusleei beren pazientzia eta errespetuagatik. Egoera honetan benetan zaila da ekitaldi bat antolatzea; izan ere, jarraitu beharreko protokolo bat dago eta antolatzaileoi ezartzen dizkiguten arau batzuk daude. Eskerrik asko, beraz, pazientziaz itxaroteagatik eta Dantzaren Nazioarteko Eguna ospatzeko 8. Topaketan parte hartzeagatik. Kultura bizirik dago eta guztion artean bizirik mantentzen jarraituko dugu!


Musika Gela, gune irekia | Euskadiko Orkestra. Basque National Orchestra\n“Musika klasikoak gure bizitza interesgarriagoa eta liluragarriagoa egiten du”.\nHezkuntza Saileko Koordinatzailea\nOrkestraren programazioan aspaldidanik erabat sustraituta dagoen hezkuntza-ziklo hau herritarrei, oro har, eta gazteei, bereziki, musika gerturatzeko helburuarekin jaio zen. Bere baitan eskaintzen diren kontzertuek izaera didaktikoa, pedagogikoa eta gertukoa daukate, eta askotariko adin-taldeei zuzendutakoak dira, 2 urtetik hasi eta 18 urteraino.\nDenboraldi bakoitzean, Mikel Cañadak koordinatzen duen Hezkuntza Sailetik, 40 jarduera inguru eskaintzen ditugu orkestra gizartearen eta kulturaren arlo guztietara iritsiko den heziketa-gunea bilakatzeko.\nMusika familian kontzertuak\nIruzkin edo kontsulta\nEUSKADIKO ORKESTRA, SAren pribatutasun-politika irakurri eta baldintzarik gabe onartzen dut. Nire datuen erabilera onartzen dut ere, beti ere bertan ezarritako baldintzetan bada.\nXedeak WEBSITEren bitartez egiten dituzun erreklamazioak, kexak, iradokizunak edo informazio-eskaerak tramitatzea eta kudeatzea.\n"Bidali" aukera sakatzerakoan nire datuen tratamendua baimentzen dut, adierazitako baldintzetan.\nAnti spam: Idatzi letraz hiru eta lau zenbakiak gehitzearen emaitza. *\nklasesInithtml not-front not-logged-in no-sidebars page-node page-node- page-node-48874 node-type-pagina i18n-eu lang-eu section-musika-gela-gune-irekiaklasesFin


Duela 20 urte, Euskaldunon Egunkaria — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Duela 20 urte, Euskaldunon Egunkaria\nInteresgarria etxean duzuna, Goio. Argazki handiagoak kargatu beharko zenituzke, agian. Hor ikusten den horretan nabaria egiten zait Egunkariak euskarazko komunikazioan ezarritako mugarri bat: aurreko 15 urteetan nagusitu zen aditz laguntzailerik gabeko titulatzeko era bitxi eta absurdo horren amaiera. Kuwait hartu Irakek horretan ergatiboa bere tokian dago, baina beste zerbait falta da. Euskaldunon Egunkariak buelta eman zion horri, oker ez banago Koldo Izagirreren aholku sutsua tarteko, eta lehen ale horretan ere ikusten da Durangoko Azokaren titularrean. Aholkua arau bihurtzeko pribilejioa ere izan nuen, Estilo Liburua atera genuenean. Gaur egunean euskara komunikatiboa hori da, eta Egunero gailendu balitz, akaso bestea izango zen.\nArgazkiak.org-era igo ditut Egunero-ko irudiak tamaina handian, irakurtzeko moduko neurrian. Hemen daude: http://www.argazkiak.org/search/egunero/\nJarri zioten data faltsutik aparte, beste bitxikeria bat dago Luistxok bere testuan aipatzen duen ideiaren harira. Egunero horretan, publizitate bakarra dago. Norena? Euskadi Irratiarena.\nGaia Sustatun irten da, eta bertan Imanol Muruak, beste batzuen laguntzarekin, duela 20 urteko Egunkariaren lehen ale haren lantaldea osatu genuenon alineazioa eman du.\nNoizbaitean diru asko balioko zuela esperantzarekin Durongon eskura jasotako ale bat gorde dut gaur arte.\nHauxe da Luistxok aipatzen duen zortzi orrialdeko simulakroa. Bitxikeri moduan aipatu, zenbakiari 1990eko abuztuaren 4ko data jarri ziotela. Azalean dion moduan, "Etortzear dagoen, ekartzear daukagun, egunkari hori nondik nora ibiliko den eta zer itxura eta tankera izango dituen agertzera dator EGUNERO ale hau".\nHona igo ditut orrien argazkiak:


Zinemaldiko Prentsa Oharra:\nRory Kennedy eta Jennifer Peedom zuzendari prestigiotsuen film berriak; Serge Hazanivicious zuzendariaren ekoizpen frantsesa, Bérénice Bejo protagonistarekin; Indonesiako paradisu baten aurkikuntzaren historia, oraindik kontatzeke dagoen abentura bakanetako bat; Chris Burkard argazkilari prestigiotsuaren proiektu pertsonal bat; eta film biografiko bat, Kai Lenny surflariari buruzkoa. Horiek dira Savage Cinemaren bosgarren edizioko sei proposamenak. Lehiaketaz kanpoko sail hori, kirolean eta abenturan espezializatua, Red Bull Media House etxearen lankidetzarekin egiten da.\nPeedomek, zeinak 2016an dokumental onenaren BAFTA sarirako izendapena lortu baitzuen Sherpa filmarengatik, Mountain aurkeztuko du, altuerako paisaiei eta halakoek miloika lagunengan sortzen duten lilurari buruzko oda bat. Gailurren edertasuna goresten duen film poetiko bat, Willem Dafoeren narrazioarekin eta soinu-banda bereziarekin. Bilbao Mendi Film Festival jaialdiarekin lankidetzan aurkeztuko da. Asmo handiko proiektu bat da, eta, Tout là-haut / To the Top filmarekin batera, genero berrietara irekiko du Savage Cinema saila; hain zuzen ere, sailean sartu den lehen fikzio-filma baita Serge Hazaniviciusek zuzendutako eta Bérénice Bejok protagonizatutako lan hori.\nParadisuaren bilaketa behin eta berriroko gaia da Savage Cinemaren programazioan. Aurten ere sailera itzuli da, oraindik kontatu gabe dagoen XX. mendeko abentura gutxietako batekin, Desert Point olatuaren aurkikuntzarekin (Secrets of Desert Point). Ira Opper ekoizle eta banatzaileak, akzio-kiroleko edukien alorreko aurrendariak, Bill Heickek grabatutako irudiak berreskuratu ditu 40 urtez isilpean gorde den surf-bidaia basati hari forma emateko.\nHorrez gain, Chris Burkard argazkilariaren Under an Arctic Sky filmak esploratzeko modu berriak irudikatzen ditu, eta horietan, irudimena eta teknologia dira nirbana berriak aurkitzeko funtsezko bitartekoak.\nAparteko bizitzak jasotzen dituzten bi film biografikorekin osatu da programazioa. Take Every Wave(Sundance 2017) Rory Kennedy zuzendariaren biopic bat da, 2007an Ghosts of Abu Ghraib filmarekin Emmy bat irabazi eta Last Days in Vietnam zuzendu ondoren (film luze dokumental onenaren Oscar sarietarako izendatua 2015ean). Kennedyk Laird Hamilton aukeratu du filmaren ardatza izateko; izan ere, Estatu Batuetako herri-imajinarioan sartu den surflari bakanetako bat da. Hainbat kirolari gaztek hartu du haren erreleboa: esaterako, Kai Lennyk, diziplina ugarietan munduko txapelduna izan den gaztea. Paradigm Lostfilmak haren heldutasuna eta ozeanorekin duen lotura irudikatzen ditu.


“Ez ezkontza ez kantu, ez heriotza ez malko” – Gogoan hartu damutu baino lehen - Gogoan hartu damutu baino lehen\nEzkontzea erabaki genuenetik imajinatu genuen gure ezkontza: lekua, opariak, menua, festa, gonbidatuak. “Hainbeste?”, “Hainbeste, bai. Ez dut nahi egun berezi horretan inor faltatzerik”. Azken urtean, gure denbora eta dirua hura antolatzen inbertitu genituen; egun batean imajinatu genuena errealitate bihurtzen ari ginen. Beraz, nire herriko udaletxe zaharrean egin genuen erreserba. Lolo nire lagunaren aitak, bizitza guztian zinegotzi izandakoak eta hazten ikusi gintuenak ezkonduko gintuen. Hori zen erretiroa hartu aurretik egingo zuen azkena.\nAretoetako bat banketerako erreserbatu genuen; gero, lorategietara joango ginen, dantza egiteko. Ezkonbidaia bidaia ere kontratatu genuen, 10 egun Birmanian.\nMartxoaren 14a iritsi zen, eta horrekin batera, konfinatuta egotera behartzen zuen alarma egoera. Covid-19a gu guztiak harrapatzen hasi zen, modu batera edo bestera. Gure ezkontza ez zen ospatu. Bi aukera genituen, bertan behera utzi edo atzeratu. Bertan behera uztea erabaki genuen, ez genekien noiz ospatu ahal izango genuen behar bezala. Eta zeremonia-maisurik gabe geratu ginen.\nCharles Darwinek esan zuen “bizirik irauten duen espeziea aldaketara hobekien egokitzen dena da”. Egoera berrira egokitu behar da; ezeztatze-baldintzak malgutzea lortu genuen, seinalea itzuli ziguten, eta beste erreserba bat egiteko aukera eman ziguten; ireki dute dagoeneko… Catering zerbitzua bertan behera geratu zen. Profesionalekin lan egitea gustatzen zaigu, eta, horregatik, ezkonbidaia antolatu zigun bidaia agentzia arduratu zen ezeztatzeaz; txartelei dagokienez, urtebetean gastatu ahal izango ditugun “txartel” batzuk eman dizkigute. Hotelak ordaindutako dirua itzuli zigun, ezeztatze-kostu txiki batekin, baina. Eta gonbidatuentzako opariak aurrerago banatuko ditugu, ziur.\nOrain, azkenean bizitza elkarrekin ospatu ahal izatea besterik ez dugu espero.\n« “Suteetatik aseguratuta”\nBeteta! Karabana guztiak alokatuta daude »


Etxebizitza bloketxoa Aranon, Nafarroa - OrekaOreka\nEtxebizitza bloketxoa Aranon, Nafarroa\nBioeraikuntza, bioklimatika, energia eraginkortasuna, energia jasangarrien erabilera, material naturalen erabilera… baina batez ere etxejabeekin batera energia mailan burututako lana da proiektu honen berezitasuna.\nAranon etxebizitza bat eta bi apartamentu txiki dituen etxe bloke txiki bat diseinatzeko enkargua jaso genuen. Etxejabeen etxea lehen solairuan kokatu da eta alkilatuko diren bi apartamentu txikiak behe solairuan. Atarian sartu eta eraikinak bihotzean patio txiki bat daukala ikusiko dugu eta, eraikinaren geometria zentruan kokatutako iturritxoaren bitartez, kanpoaldeko hormak zentru honekin energetikoki lotuko ditugu.\nBertatik itsasoa ikusten den arren, Arano mendian dagoen herri bat da. Udan etxeak freskatu eta neguan ez hozteko lekuko haizeak aztertu eta diseinuan integratu dira. Eguzkiaren zikloak ere kontutan hartu dira lehioak kokatzeko orduan.\nEraikina neurritan jartzeko eta antolatzeko geometría natural eta geobiologia irizpideak erabili dira, baina batez ere intuizioa izan da diseinu fasean etxejabeek eta arkitektook gidari izan duguna. Etxejabeekin batera, energia bereziak mugitu ditugu proiektu honetan.\nInstalakutza elektriko biobateragarria diseinatu da.


Berreskuratzeko Definizioa Gabler Wirtschaftslexikon - Alemaniako abokatu konektatuta. Handiena lege-ataria.\nFROGATU buruz JAKIN berrehun"aditu zientzia eta praktika\nJatorrizkoa: Gabler wirtschaftslexikon betearaztea bat zuzenbide publikoko diru-erreklamazioak (zergak eta beste ondorioz, zerga-legeak, ondorioz, esku-dirutan-prestazioak, hala nola, prima, kostuak, zigorrak, tasak, ekarpenak, isunak, etab.) ibilbidea AdministrazioaLege-oinarria: zuzenbide publikoko diru-erreklamazioak gobernu Federalak izan etorriz, administrazio betearazteko ekintza ko. en ibilbide administrazio izango da betearazi, ez bada behintzat betearazteko xedapenak zerga kodea (zergak), Gizarte segurtasun, esku-hartze legearen arabera, barne langabezia-asegurua eta judiziala berreskuratzeko agindua. Herrialde guztiek dute beren legeak betearazteko. Aurrebaldintza bat hastapen betearaztea performance bat nabarituko arabera zordunak errendimendua eskatzen da, epemuga performance da iraungitze-epe bat (normalean), aste bat. gainera, berreskuratzeko kostuak.\nBat ekintza - eta praktika-bideratutako sarrera Ekonomia.\nEgungo ekonomia-harremanak modu praktiko bat da, eta ematen fun asko. Bezeroak azken hamarkadan, banku gisa modu berean, foku. Hala ere, tarte bat igaro ondoren, auto-enplegua, ez Institutua ordaindu ahal izango zilborra-gazing, idazten zutabegile Thomas Reichert.\nehuneko txiki eta ertainak enpresa Alemania dira buru emakume bat, erakusten azterketa bat Kreditanstalt für Wiederaufbau (KfW). Horrela, kopurua, nabarmen jaitsi.\nheadwords, esaldi Online for free\nAzterketa berri bat Roland Berger erakusten liderra Smart Cities of the world. Goi-Ranking ez da alemaniako hiri, Viena Austriako gailurretan zerrenda. Datu bultzatuta Marketing batera aldatzen ari da sakonik digitalizatzeko. Springer egilea Lutz Klaus azaldu Elkarrizketa batean Springer Profesional berria joko-arauak marketers enpresan. Frankfurt Bethmann Banku marrazten bere historikoan egoitza berria Marie foroa finantza auzoan. Zergatik urrats hau beharrezkoa zen, azaltzen Claudia Richter-en elkarrizketa Springer Profesionala. Ikastaroak, prestakuntza-saioak eta ikastaroak ziurtatzeko langile profesionala Status quo. Karrera bultzatuta informal ez du, hala ere, Ikasi azterketa bat azaltzen da. Zergatik da prestakuntza, oraindik ere behar du izan. Reverse batera Kobratzen prozedura alderantzizko karga prozedura alderantziz kasuan, balio erantsiaren gaineko zerga. Enpresei buruz jakin behar konplexu honen xedapen, delako hemen da, jarrera kontua azkar Errore egin. amorru guztia, Google spits ia zortzi milioi hits. Hori da arrazoi nahikoa bota ikuspuntutik berriak, segurtasun-baldintzak, kritikoa garatzeko begirada teknologia. Azken lau asteak etorri amaieran irteera epea. Oraindik unclear da ala ez eta, hala bada, zer oinarri, British EBKO erretiratzea. Ez guztiak-industriak dira berdin ondo prestatu. Produktu konplexuak, lehor gaiak: finantza-zerbitzuak-industria da, askotan jotzen gutxi entretenigarria.\nOrain, gainera, ez da finantza-zerbitzuen hornitzaileak, Influencer Marketing eta ezagutu du bere burua.\nZenbatekoa zor debekua bidaia atzerrian\nКак получить электронный паспорт в Российской Федерации. Порядок приема, время, стоимость. Полезная информация для всех


Espainiako ekonomia %2,9 jaitsi da, 70eko hamarkadaz geroztiko atzerapenik handiena | Consumer\nEspainiako ekonomia %2,9 jaitsi da, 70eko hamarkadaz geroztiko atzerapenik handiena\nNeurri handi batean, eskaera nazionala murriztearen ondorio da uzkurdura hori.\nEspainiako Bankuaren apirileko ekonomia-buletinaren arabera, Espainiako Barne Produktu Gordina (BPG) % 2,9 jaitsi zen urte arteko tasan urteko lehen hiruhilekoan, eta % 1,8 hiruhileko arteko tasan, batez ere, eskaera nazionala “nabarmen murriztu” zelako. Datu hori berresten bada, Espainiako ekonomiaren uzkurdura handiena izango litzateke hiruhileko batean, 70eko hamarkadaz geroztik.\nHala, BPGaren beherakada areagotu egin zen urteko lehen hilabeteetan, mundu mailako ingurune atzeratuan, eta ezaugarri hauek izan zituen: eragileen konfiantza hondatu egin zen, nazioarteko merkataritza kolapsatu egin zen eta finantza-merkatuetan tentsioek iraun egin zuten. Lehenengo hilabeteetako bilakaera hori, batez ere, eskari nazionalaren “murrizketa nabarmenaren” isla izango litzateke, aurreko hiruhilekoaren aldean %4,9 jaitsi baitzen. Aldiz, kanpoko sektoreak hazkundeari egindako ekarpena “pixka bat” gutxituko zen, baina positiboa izaten jarraituko luke (%2,2), nahiz eta, Espainiako Bankuaren arabera, munduko merkataritzaren “erorketa esanguratsuak” direla eta, kalkulu hori “oso” zaila den.\nEskariari dagokionez, etxeetako azken kontsumoko gastuak “dezelerazio handiaren” profila luzatu zuen 2008an, adierazle nagusiek behera egin baitzuten, hala nola txikizkako merkataritzaren indizea, kontsumo-ondasun iraunkorren erosketak edo autoen matrikulazioak. Lehenengo hiruhilekoan familien kontsumoaren ahultasunak “ziurgabetasun handiko” ingurunea islatzen du. Inguru horretan kokatzen dira etxeetako gastu-erabakiak, nahiz eta inflazioaren eta interes-tasen “beherakada handiei” lotutako bultzada positiboak izan.\nEnplegua suntsitzeak lagundu zuen etxeetako errenta-hazkunde erreala gutxitzen eta lan-merkatua hondatzen, eta, aldi berean, galdu egin zuen haren konfiantza; 2008an burtsa-kotizazioak asko jaitsi izanak eta etxebizitzaren prezioa jaisteak, berriz, familien aberastasuna murriztea ekarri zuten, termino errealetan, finantziazio-baldintzak gogortu ziren testuinguruan.\nEkipo-ondasunetan egindako inbertsioak atzeraka jarraitu zuen 2009ko lehen hilabeteetan; izan ere, estatuko eta kanpoko eskaerak behera egin zuen, eta banku bidezko finantziazio-baldintzak gogortu egin ziren, eta, gainera, beste bide batzuetatik baliabideak lortzeko zailtasun handiagoak izan ziren. Hala ere, finantza-sozietateak ez ziren inbertsio-proiektuak abian jartzen jarraitu zuten, nahiz eta tasak murriztu.\nEraikuntzako inbertsioari dagokionez, Espainiako Bankuak esan du bizitegi-inbertsioaren doikuntza handitu egingo zela urtarriletik martxora bitartean, 2008. urtean eta 2009ko lehen hilabeteetan hasitako etxebizitza-kopuruaren “jaitsiera esanguratsu” baten ondorioz, bai eta lehenago hasitako bizitegi-eraikuntzako obren amaieraren ondorioz ere. Gainera, etxebizitza-eskaria moteltzen ari da finantziazio-baldintzak gogortu direlako, prezioak jaitsi egin direlako eta familien errenta handitzeko aukerak okertu egin direlako.\nEspainiako Bankuak gehitu zuen, lan-merkatuari dagokionez, 2009ko lehen hilabeteetarako eskuragarri zeuden adierazleak bat datozela enplegua suntsitzeko prozesuaren “larriagotzean”; izan ere, afiliazioaren urtetik urterako beherakada %5,9koa izan zen lehenengo hiruhilekoko batez bestekoan, eta Biztanleria Aktiboaren Inkestak (HHI), berriz, %6,4ko jaitsiera izan zuen merkatuko adar guztietan.\nAzkenik, kontsumo-prezioen adierazle nagusiek lehen hiruhilekoan erritmoa murrizten jarraitu zuten, eta doikuntzak eurogunean baino “askoz biziagoak” izaten ari dira. Hori dela eta, inflazio-diferentziala Espainiaren aldekoa da.\nerredukzio eskari nazional Espainiako Bankua hamarkada hiruhileko


OtamotzAne Odriozola Archives - Otamotz\nEtiketa "Ane Odriozola"\nIparragirre Saria lehiaketak baditu irabazleak\n2019ko Iparragirre Saria lehiaketak baditu irabazleak. Bertsopaper lehiaketara hiru lan aurkeztu dira, guztiak 16 urtetik gorakoen mailara. Saria Iñigo Legorburu Arregi hernaniarrak irabazi du, Kerejeta’tar Anjelitaren itzian lanarekin. Euskarazko narratiba atalari dagokionez, 16 lan aurkeztu dira. Saria Ane Odriozola Cia (argazkian) legazpiarrak irabazi du, Gauero hirekin egingo diat amets lanarekin.


Urratsak eta erritmoak | Politika | Berria\nEuskal Elkargoaren urteurrena. Alderdien iritziak\nUrratsak eta erritmoak\nAlderdi gehienek sufragio unibertsalaren beharra ikusten dute Euskal Elkargoan. Bilakaera bat ere beharrezkotzat dute, baina erritmo desberdinak aipatu dituzte.\nZer iritzi dute alderdiek Euskal Elkargoaz? Ordezkari bana eskatu die BERRIAk alderdiaren izenean mintzatzeko. Instituzio lantaldeko kide Menane Oxandabaratz izendatu du EH Baik, eta Sophie Bussiere koordinatzailea EELVk —Ipar Euskal Herriko egitura duten bakarrak dira—. Loic Correge Martxan-eko departamenduko bozeramaileak bere burua izendatu du deitu eta berehala. Errepublikanoek eta Alderdi Sozialistak ez dute erantzunik eman, eta lehendakariordetza bana duten Claude Olivengan (LR) eta Kotte Ezenarrorengana (PS) jo du BERRIAk. Frantzia Intsumisoan, tokiko lantaldeak elkarri galdezka aritu dira; azkenean ez dute erantzun.\nMENANE OXANDABARATZ EH Baiko kidea\n«Saretze bat abiatu dugu, luzerako ere baliagarri izanen dena»\n2018. urtea «garrantzitsua» izanen dela uste du Oxandabaratzek, eskumenak lurralde guzian antolatuko direlako. «Badakigu hor lan handia dela». EH Baiko kide diren hautetsiak batzorde tematiko guztietan sartu dira, eta Euskal Elkargoko 35 hautetsi elkarrekin biltzen hasiak dira, EH Baiko kide eta hurbilekoak, bilkurak aitzin bozkak eta hitzartzeak adosteko. «Saretze bat abiatu dugu lehen aldiz, luzerako ere baliagarri izanen dena».\nSufragio unibertsala lehentasun bat dela dio. «Zerrendak osatu beharko dira, eta lurraldeak kontuan hartu. Politizatuago izanen da. Ez da dudarik horra buruz joan beharko dela». Estatutu Bereziko Lurralde Elkargo batera pasatzeko urratsa litzateke hori. «Zaila da epeak ematea: 2026rako-edo». Baina argi du 2020ko hauteskundeetan abertzaleek eskakizun hori eraman beharko dutela.\nAzkenaldian giro bat sortzen ari dela dio: Frantzia-Korsika elkarrizketak, Kanakiako autodeterminazio erreferenduma, Hego Kataluniarekin gertatzen ari dena... «Ez du erran nahi horiekin batera egin behar dugunik, baina bai haize horren boladan».\nLOIC CORREGE Martxan-eko bozeramailea\n«Tokiko hautetsiak dira Frantzian maitatuenak»\nLaborategi baten pareko du Euskal Elkargoa Corregek, «anbiziozko proiektu berritzaile bat», baina aitortu du antolaketa «luzea eta konplikatua» izaten ari dela. «Jakin behar dugu zehazki nork zer egiten duen, non eta noiz».\nSufragio unibertsalaz Martxan-en eztabaida dutela dio, eta gauza «konplikatua» dela, baina gobernantza egokitzeko beharra ikusten du. «Martxan-en zerbait alternatiboa gogoetatzen ari gara, zuzendaritza kooperatibo berritzaile bat-edo». Ez du zehaztu zer forma har lezakeen. Sufragio unibertsalak hautetsiei gustu «garratz» bat uzten ahal liekeela uste du. «Ez da ahantzi behar tokiko hautetsiak direla Frantzian maitatuenak».\nBilakaeraz argi mintzo da: «Uste dut jadanik asko garatu garela. Frantziako elkargorik handiena gara». Hiru erronka nagusi ikusten ditu orain: instituzionala, ekologikoa eta ekonomikoa. «Adostasunak atzeman beharko ditugu».\nSOPHIE BUSSIERE EELVko koordinatzailea\n«Parekidetasunetik biziki urrun gaude; defizit demokratiko handia da»\nUrte batera bilana egitea «zaila» da Bussieren iritziz, antolaketa lanean aritu baita elkargoa orain arte, baina «txalogarritzat» jo du indar politiko ezberdinetako ordezkarien arteko elkarlana. «Baikor» da trantsizio ekologikorako lehendakaritzaorde bat sortu delako, baina indar handiagoa izatea nahiko luke. Haatik, «katastrofikoa» zaio emazteek duten lekua. «Parekidetasunaren ikuspegitik biziki urrun gaude. Defizit demokratiko handia dago, eta espero dut ondoko urteetarako orekatuko dela».\nEuskal Elkargoaren alde lan egin badute ere, uste du ez dela «konponbidea». «Berdeak federalistak gara. Guretzat Euskal Herriak esku eta erabaki gehiago izan behar du». Sufragio unibertsalaren aldekoa da, bestela «hautetsi handiek» pisu gehiegi izanen dutelako. «Botere banaketa ere kontuan hartu behar da».\n«Urrunago» joan behar dela dio, «eta zergatik ez beste zerbaitetara pasatu; maila lokalean botere handiagoa izatearen aldekoak gara ahalik eta azkarren, betiere errealistak izanez». Bi ikuspegi aurkezten ditu: Euskal Elkargoaren bidez ezagupen instituzional azkarragoa izateko borrokatzea, ala eskumen gehiago lortu eta Euskal Elkargoa garatzea: «Hemen egin daitekeena erakusteko modu bat litzateke, ondoren gehiago lortzeko, segida logiko gisa».\nKOTTE EZENARRO Euskal Elkargoko lehendakariordea (PS)\n«Ni ere beste hautetsi bat baizik ez naiz elkargo batzarrean»\nHamar elkargoak batzea «zaila» izan bada ere, lehen urtea «arrakasta» izan da, Ezenarroren ustez. «Esperientzia urte bat ere izan da». Zerbitzu publikoen jarraitutasuna bermatzea zen lehentasuna, haren hitzetan, eta orain hasiko da lan «konplikatuagoa», konpetentzia berriak hartzearekin batera, 2018an. Baina segur da elkargoak bide ona hartuko duela.\nSufragio unibertsala «noizbait» iritsiko dela dio Ezenarrok. «Baina urte bateko jardueraren ondotik, onartu behar dugu herri eta herri elkargo guziei parte hartzeko aukera eman diegula, oreka errespetatuta». Herritarrekiko hurbiltasunaz galdetuta, aitortu du «galduak» egon daitezkeela, eta, beraz, «pedagogia» gehiago egitea gomendatzen du.\nGeroari begira, ez du aipatu Estatutu Bereziko Lurralde Elkargoa. Nabarmendu du elkargo batzarrak lehentasunak finkatu eta erabakiak hartu beharko dituela; «eta ni ere, elkargo batzar horretan, beste hautetsi bat baizik ez naiz».\nCLAUDE OLIVE Euskal Elkargoko lehendakariordea (LR)\n«Estatutu Bereziko Lurraldeko Elkargoa da etorkizuna»\n«Eraikuntzan» daudela aitortu du Olivek; gauza batzuk «naturalki» aitzinatzen direla, eta besteak «konplikatuagoak» direla, eskumenak hartu eta antolatzea bezala. «Gazteek dioten gisan, 2019-2020rako topera egonen gara».\nSufragio unibertsala ezarriko balitz «gauza ona litzatekeela» dio, Estatutu Bereziko Lurralde Elkargo batera buruz joateko aukera litzatekeelako. «Logikak nahiko luke elkargoko hautetsiak eta presidentea bera ere sufragio unibertsal zuzenaz hautatuak izatea, hasierako lege testuetan aurreikusia zen bezala. Ona iruditzen zait lurraldeen eta herritarren ordezkaritzaren ikuspegitik».\nBilakaeraz «adostasuna» dagoela uste du. «Nire aldetik behintzat, bihar Estatutu Bereziko Lurralde Elkargo batera buruz joateko ideia bada, ni izanen naiz lehen defendatzailea, uste baitut hori dela etorkizuna».


Gernika-Lumo pintxo ibilbidea\nHerriko Turismo Bulegoan eskuratzen da eta berak Gernika-Lumoko pintxoko ibilbidea egiteko argibideak adierazten dizkizu. Ibilbide honek zenbait aukerak ematen dizkizu zortzi pintxo zaporetsuak daztatzeko 8,80 euroko precio ezin hobearengatik.\nArgibide gehiagorako Gernika-Lumoko turismo bulegora jo.\n1350 hekterak osatzen dituzte Urdaibaiko pagadiak, eta hortik 1000 hektariak Ereño herria eta Ereñozar mendia eta Atxarre mendiaren artean kokatzen da eta masa trinko bat eginez, baso nahasi bat beti berdeak dauden zuhaitzekin.\nErabiltzaileak web orrian erregistratu erabakitzen badu, informazioa erabat beharrezkoa eskatuko zaio web helburuak betetzeko.\nIzena emateko prozesuaren eta erregistroaren ondoren, bezeroak eskura dezake zenbait zerbitzu eta tresneria berarentzat interesgarria den informazia kudeatzekoko.\nHorretarako beharrezkoa da erabiltzaileak formulario elektroniko bat betetzea, eta horrek behartzen du datu pertsonalak ematera, datu beharrezkoak deskribatutako funtzioak betetzeko. Hautagaien datuen tratamendua bakarrik zentratzen da helburu horiek lortzen. 15/1999, abenduaren 13koa, Pertsonaltasun Datuen Babesako Lege Organikoak errespetatuz,. informatzen dizugu datu pertsonalak fitxategi batean, inscripzioko kode 2080561211 zenbakia, enpresak eta bere erkideak prozezatuko dituzte bezeroen alde zerbitzuak eskaintzeko eta horrela web orriko hobekuntzak adierzteko\nBildutako datuak egokiak, eta ez gehiegizkoak, ematen diren zerbitzuen erlazionatuz.\nTeknikozko eta antolatzailezko neurri guztiak hartu dira personal datuak bermatzeko eta bere aldaketa, galtzapena, tratamendu edo sarbide ez baimenduta, bildutako datuen izaera, teknologiaren aukerak eta dagoen arriskuekin.\nIzena emateko orrian erregistratu, erabiltzaileak bere datu pertsonalak prozesatzeko baimena argia eta esplizitua ematen du ematen dituzten zerbitzuen arabera.\nAutomatikoki eta doan eskaintzak, albisteak eta informazioa jasotzea.\nWebguneak aukera ematen du elektrikoen komunikazioen bidez Komunikazio elektroniko (emailen bidez) azkar, personal eta doan interezko informazioa web gunearekin lotuta.\nIldo horretan, datuak arduratsu eta konfidentzial erabilera konpromisoa hartzen da, legezko eskakizunen arabera tratatuko dira, eta be -ingurunea mugatuta bakarrik erabiliko direla bermatuz.\nEzeztatzea, kontrakotasun, sartzea, zuzenketa, egunezatzea, eta datuen ezabaketako eskubideak.\n15/1999 Legeak, abenduaren 13koa, Pertsonaltasun Datuen Babesako Lege Organikoak ezarritakoa betetzeko, informatzen dizugu datu pertsonalak fitxategi batean, inscripzioko kode 2080561211 ekin zenbakia, enpresak eta bere erkideak prozezatuko dituzte bezeroen alde zerbitzuak eskaintzeko eta horrela web orriko hobekuntzak adierazteko\nErabiltzaileak sar daiteke bere datuak ezagutzeko, zuzendu daiteke gaizki dauden datuak, eta baja eman dezakezu web orrian.\nHorrela, edozein momentutan, erabiltzaileak bere baimena ezezta dezake kausa juztifikatuengatik baina horrek ez du atzeraeraginezko izaerarik.\nEskubide hauek web gunearen konfigurazioaren bidez egin ditzake. Arazo baldin badira, edozein duda edo arazoa datuen babesarekin jo gure:\nBezeroaren Arrretarako Zerbitzua:\nTelefono zenbakia, posta elektronikoa eta kontaktatzeko formularioa web orrian emanda.\nEreñozar mendiaren oinean kokatuta dago, arkeologiko aztarnategi garrantzitsua da, Bizkaian bakarra. Hemen guneako vístanle primitiboko kultura eta bizitzeko era ezagutu daiteke, talde txikietan egiten diren visita gidatuetan. Bere labar-pinturak 14.000 urte baino gehiago dituzte eta Madeleine aldiakoak dira.\n2008an UNESCOk gizon-emakume guztien ondarea izendatu zuen koba hau.\nDerrigorrezkoa da hitzordua hartzea bisita egiteko.\nBasondo auzoa (Kortezubi)\nTelefono zenbakiak: 944651657-944651660\nLezika baserri/jatetxearen ondoan mendi bide bat dago omako basora eramaten duena, eta 35 minututan iristen da oinez. Oinetakoak egotikuak eramatea gomendatzen da.\nBisita gidatuen argibide eta erreserbak telefono honetan: 944651657\nBasa-faunaren Berrezkuratzeko Zentroa\nOmako baso sorginduaren eta Santimamiñe Kobazuloren ondoan kokatua, desagertzeko zorian den fauna silbestreko babesa da Basondo; han ikus eta argazkiak atera ditzakete esparruko ezpezias – basurdeak, orkatzak, azeriak, basakatuak, katajinetak, igarabak, hegazti harrapariak eta migratzaileak, narrastiak, etabar- eta gure ingurneko beste ezpezie suntsitua, otsoa, katamotz edo eurpear bisontea.\nEkoetxea Urdaibai (Madariaga Dorretxea) Euskadiko Biodibertsitate Zentroa\n8 orrialdea 23-koa


Vasili Aksionov - Wikipedia, entziklopedia askea.\nKazan, 1932ko abuztuaren 20a\nMosku, 2009ko uztailaren 6a (76 urte)\ngidoilaria, poeta, idazlea, eleberrigilea, medikua eta irakaslea\nRussian Booker Prize (2004)\nВаксон Аксон eta Гривадий Горпожакс (совместно с О. Горчаковым и Г. Поженяном)\nVasili Pavlovitx Aksionov (Kazan, Sobietar Batasuna, 1932ko abuztuaren 20a - Mosku, Errusia, 2009ko uztailaren 6a) sobietar idazlea izan zen.\nLeningraden medikuntza-ikasketak egin, eta medikuntzan jardun zuen hainbat probintziatan eta Moskun.\nIrudimen handia eta hizkera arrunta erabiliz, ospe handia lortu zuen bere herrian, 1960 eta 1970eko hamarkadetako Moskuko gizarte-bizitza islatzen duten ipuin eta nobelen egile gisa. Junost aldizkarian argitaratu zuen lehen eleberria, Izarretarako txartela, 1961ean liburu gisa berrargitaratu zena. Kritika zorrotzak jaso zituen kontserbadoreen aldetik, ezinegon politikoa gaitzat hartu eta orduko gazteen erara lagunarteko hizkera erabiltzen zuelako.\nMarokoko laranjak (1963) eta Ilargirako bidearen erdian (1966) ipuinetan ere agerian uzten du gizartean nagusitzen ari den atsekabea. Oso ezaguna da Aksionoven Kutxen desfalkua satira ere (1968).\nBere herrialdeko egoera politikoa zela eta, Ameriketara alde egin behar izan zuen, eta hantxe argitaratu zituen Errekuntza (1980) eta Gure urrezko txatarra (1981) nobelak.\n2004an, Biarritzen hartu zuen bizilekua. 2006an, Moskva-kva-kva eleberria argitaratu zuen Moskuko Oktyabr aldizkarian. 2009ko uztailean hil zen Moskun, hirurogeita hamasei urte zituela.\nWikimedia Commonsen badira fitxategi gehiago, gai hau dutenak: Vasili Aksionov\nOrriaren azken aldaketa: 8 otsaila 2022, 00:27.